DSAI sedia undur diri
Oleh SITI NOR MAS ERAH AMRAN

23 Disember 2021, 6:04 pm
EBERANG PERAI – Presiden PKR, Datuk Seri Anwar Ibrahim bersedia melepaskan jawatannya sekiranya ada lantikan baharu untuk menerajui parti itu.
Katanya, beliau bersedia memberi laluan kepada muka baharu jika dipersetujui oleh ahli parti.
“Kita bagi ruang dan saya sendiri bagi ruang kalau konsensus (kesepakatan) parti nak terima pemimpin baharu.
“Kita harus terbuka, jangan terlalu mengongkong akan kebangkitan tokoh baharu,” katanya kepada pemberita selepas menghadiri Mesyuarat Majlis Pimpinan Negeri (MPN) PKR Pulau Pinang di Kepala Batas di sini hari ini.
Beliau berkata demikian ketika disoal berhubung kesediannya mengundur diri sekiranya ada pemimpin baharu dipilih untuk mengambil alih tampuk kepemimpinan parti. -K! ONLINE


Lampu isyarat hijau hanya 1 saat
Oleh HARRITH HISHAM

23 Disember 2021, 6:07 pm
PETALING JAYA – Sebuah lampu isyarat dipercayai di Melaka tular di media sosial hari ini mengundang pelbagai reaksi orang ramai.
Menerusi sebuah video yang dikongsi di media sosial @shooterpixtures itu menunjukkan dia berhenti di hadapan lampu isyarat.
Lebih menggeramkan, setelah hampir 60 saat menunggu lampu isyarat bertukar hijau, ia hanya bertukar kepada lampu hijau bagi tempoh kurang dari satu saat.
Rata rata perkongsian tersebut membuatkan ramai orang geram dan meminta lampu isyarat itu ditukar.
“Mahu terbelah dua lampu tu orang Melaka kerjakan nanti,” kata Asyirmudzafar.
“Zalim punya ‘traffic light’,” luah Nishwork.

“Setiap kali hijau, lepas satu kereta je untuk jalan,” ujar Nizam. K!ONLINE.


Sampan cendawan catat rekod dunia
Oleh KOSMO!

23 Disember 2021, 5:30 pm
LINCOLN, NEBRASKA – Dua individu dari Nebraska, Amerika Syarikat menerima pengiktirafan Guinness World Records kerana membina sebuah sampan menggunakan cendawan sepanjang 228.6 sentimeter, lapor agensi berita United Press International semalam.
Katy Ayers dan William ‘Ash’ Gordon, menerima pengiktirafan tersebut bagi kategori bot miselium kulat terpanjang di dunia.
Menurut Ayers, sampan digelar Myconoe itu dihasilkan menggunakan kulat, dan setiap kali dia mendayungnya di atas air, ia akan menumbuhkan cendawan baharu.
“Diiktiraf dalam Guinness World Records adalah impian sejak dahulu yang kini menjadi nyata.
“Saya pernah cuba untuk mencipta rekod ketika kanak-kanak, namun gagal. Kini, sukar untuk saya menggambarkan rasa gembira kerana akhirnya saya menerima pengiktirafan ini ketika dewasa,” katanya.
Sementara itu, Gordon yang merupakan pemilik ladang cendawan Nebraska Mushroom LLC berkata, projek tersebut adalah sebagai satu cara untuk mempraktikkan minatnya terhadap penyelidikan cendawan.

“Saya berharap agar semua orang di seluruh dunia akan membaca mengenai kisah kami dan mendapat inspirasi untuk turut sama mempraktikkan penyelidikan cendawan.
“Pengalaman membina sampan ini turut memberi inspirasi kepada saya untuk terus bereksperimen dengan komposit miselium dan mengkaji cara baharu untuk memanfaatkan kelebihan kulat,” katanya. – AGENSI


China beri masa 10 hari kepada selebriti culas bayar cukai
Oleh KOSMO!

23 Disember 2021, 5:49 pm
BEIJING – Pihak berkuasa percukaian China menetapkan tempoh masa 10 hari kepada penghibur dan pesohor media sosial untuk membayar cukai tertunggak dalam kempen pemerintah untuk menyekat aktiviti mengelak cukai dan perbelanjaan mewah oleh selebriti.
Beijing melancarkan operasi besar-besaran untuk membanteras  aktiviti mengelak cukai dan kelakuan tidak bermoral dalam industri hiburannya dan menyasarkan sesetengah bintang paling popular negara itu.
Biro percukaian di beberapa hab hiburan di seluruh China termasuk Beijing, Shanghai dan wilayah Guangdong, Zhejiang serta Jiangsu telah memberi amaran kepada selebriti yang disyaki cuba menyembunyikan pendapatan sebenar mereka.
Kalangan mereka berdepan hukuman berat jika tidak memfailkan semula pendapatan sebenar masing-masing menjelang akhir 2021.
Arahan itu dikeluarkan selepas  Huang Wei yang digelar Ratu Penstriman Langsung China, diarah membayar denda berjumlah AS$200 juta (RM840 juta) kerana cuba mengelak  cukai pada Isnin lalu. Akaun sosial medianya yang mempunyai lebih 110 juta pengikut turut ditutup sehari kemudian.
Aktres China,  Zheng Shuang juga didenda sebanyak AS$46 juta (RM193.2 juta) kerana kesalahan serupa pada Ogos lalu, manakala kerjaya aktres Fan Bingbing pula terancam  selepas  skandal cukainya pada 2018.

Bingbing merupakan antara aktres yang menerima bayaran paling tinggi di China sebelum kejatuhannya. Dia pernah berlakon dalam francais filem X-Men dan Iron Man. – AFP


Pengetua cabul kehormatan gadis dijel 69 bulan
Oleh NORHAYATI YAHAYA

23 Disember 2021, 5:59 pm
KLANG – Perbuatan seorang pengetua rumah anak yatim dan miskin yang mencabul kehormatan seorang gadis tiga tahun lalu berbalas selepas dijatuhi hukuman penjara 69 bulan oleh Mahkamah Majistret di sini hari ini.
Majistret Muhammad Azzam Zainal Abidin menjatuhkan hukuman itu selepas tertuduh, Wan Abd. Hisham Wan Ahmad Tajuddin, 71, didapati bersalah atas empat pertuduhan pilihan.
Mahkamah bagaimanapun membenarkan pihak pembelaan menangguhkan hukuman sehingga selesai proses rayuan.
Jumlah jaminan dinaikkan kepada RM12,000 daripada RM5,000 sebelum ini dan pasport antarabangsa milik tertuduh diserahkan kepada mahkamah.
Mengikut pertuduhan pilihan, Wan Abd. Hisham didakwa melakukan kekerasan jenayah terhadap mangsa berusia 16 tahun untuk mencabul kehormatannya.
Kesemua kesalahan itu dilakukan di pejabat dan bilik mesyuarat rumah anak yatim dan miskin di daerah ini pada Ogos 2018 hingga Februari 2019. -K! ONLINE


Bapa kerat jari selepas tembak mati anak perempuan, menantu
Oleh KOSMO!

23 Disember 2021, 6:00 pm
YARRAVILLE, Australia – Seorang bapa dilaporkan menembak mati anak perempuan dan menantunya sebelum menghantar jarinya yang dipotong kepada bekas isterinya, lapor akhbar New York Post semalam.
Osman Shaptafaj membunuh anak perempuannya, Lindita Musai, 25 dan menantu, Veton, 29, kerana berasa tidak dihormati selepas pasangan itu  enggan memaklumkan kepadanya bahawa mereka sudah berkahwin.
Lelaki itu dikatakan menakut-nakutkan ahli keluarganya sepanjang kehidupan mereka sebelum insiden tembakan itu berlaku pada malam Tahun Baru 2019 di Yarraville, barat Melbourne, Australia.
Pasangan itu ditembak pada jarak dekat di belakang kepala ketika berada di anjung rumah keluarga mereka.
Lindita meninggal di tempat kejadian manakala Venton bertarung nyawa sehingga keesokan harinya, lapor akhbar Mail Online.
Suspek cuba membunuh diri dengan melepaskan dua das tembakan pada kepalanya, namun dilaporkan terselamat.

Menerusi kenyataan di mahkamah pada Selasa lalu, lelaki itu dikatakan mengancam keluarganya selama bertahun-tahun sebelum berjaya melepaskan diri pada 2008.
Arben Shaptafaj, abang Lindita yang turut menjadi mangsa memberitahu mahkamah bahawa bapanya mahu membalas dendam terhadap anak perempuannya selama bertahun-tahun.
Ketika kejadian, pasangan itu baru sahaja pulang daripada menyambut ulang tahun pertama perkahwinan mereka.
Osman berdepan hukuman penjara seumur hidup tanpa parol, manakala Hakim Andrew Tinney yang mengetuai perbicaraan memberi amaran bahawa dia akan mati di penjara. – Agensi


Program Rekalibrasi Pulang PATI dilanjut sehingga Jun 2022
Oleh PETAH WAZZAN ISKANDAR

23 Disember 2021, 6:12 pm
PUTRAJAYA – Kerajaan melanjutkan Program Rekalibrasi Pulang Pendatang Asing Tanpa Izin (PATI) sehingga 30 Jun tahun hadapan.
Ketua Pengarah Imigresen, Datuk Seri Khairul Dzaimee Daud berkata, keputusan melanjutkan program tersebut telah dipersetujui oleh Jemaah Menteri dalam mesyuaratnya yang diadakan semalam.
Menurut beliau, semua PATI dinasihatkan supaya hadir ke kaunter program tersebut dalam tempoh 24 jam dan tidak datang terlalu awal bagi mengelakkan kesesakan di lapangan terbang atau terminal jeti.
“Sejak program ini dilaksanakan sehingga kelmarin, seramai 192,281 PATI telah berdaftar untuk pulang secara sukarela melalui program ini dengan tiga negara mencatatkan jumlah tertinggi iaitu Indonesia (99,047), Bangladesh (26,821) dan India (23,844).
“Daripada jumlah ini, seramai 162,827 PATI telah pulang ke negara asal masing-masing,” katanya dalam satu kenyataan di sini hari ini. -K! ONLINE


Polis buru pemandu lori rempuh lelaki Siam hingga maut
Oleh ROSLIZA MOHAMED

23 Disember 2021, 5:35 pm
TUMPAT – Ibu Pejabat Polis Daerah (IPD) Tumpat memburu seorang pemandu lori yang dipercayai dalam kes langgar lari sehingga menyebabkan kematian seorang lelaki Siam di simpang tiga Kebakat, Chabang Empat Tok Mek Ngah di sini, Sabtu lalu.
Ketua Polis Daerah Tumpat, Superintendan Azmir Damiri berkata, dalam kejadian pada pukul 6.40 petang itu, mangsa, Chanon Eh Pot, 20, yang menunggang motosikal maut selepas dipercayai dirempuh lori.
Menurutnya, mangsa disahkan meninggal dunia pada pukul 11.15 malam hari sama semasa menerima rawatan di Hospital Raja Perempuan Zainab II, Kota Bharu.
“Mangsa dipercayai dirempuh sebuah lori jenis Isuzu, namun polis masih belum memperoleh nombor pendaftaran kenderaan itu. Sehingga kini, tiada individu yang tampil memberi maklumat berhubung kejadian,” katanya dalam satu kenyataan di sini hari ini.
Orang ramai yang mempunyai maklumat diminta menghubungi Pegawai Penyiasat IPD Tumpat di talian 09-725 7222. -K! ONLINE


Realiti, cabaran anjur konsert dalam Siti: Are You Ready?
Oleh HARYATI KARIM

23 Disember 2021, 5:58 pm
PETALING JAYA – Akhirnya selepas dua tahun, penyanyi nombor satu negara, Datuk Seri Siti Nurhaliza berkongsi realiti di sebalik penghasilan Konsert Dato’ Sri Siti Nurhaliza on Tour di tiga buah negara, Malaysia, Indonesia dan Singapura dalam filem dokumentari Siti: Are You Ready?.
Pelbagai momen suka duka dikongsi buat pertama kali antaranya sewaktu konsert di Jakarta, Indonesia hampir dibatalkan kerana pembelian tiket yang kurang memberangsangkan.
Masalah berkenaan timbul kerana pihak yang dilantik untuk menjalankan kerja-kerja promosi di Indonesia tidak menjalankan tugas mereka dengan baik.
“Saya sempat fikirkan apa yang terbaik pada saat akhir untuk tingkatkan penjualan tiket di sana. Jadi, saya pergi lebih awal ke Jakarta daripada perancangan asal.
“Saya juga minta pertolongan rakan-rakan artis di Indonesia untuk promosikan konsert saya dalam Instagram mereka. Saya cuba sehabis baik, suami pun bersama-sama fikirkan yang terbaik termasuklah mengeluarkan bajet untuk masuk iklan dalam radio di Indonesia.
“Selain itu, saya juga pergi ke semua stesen radio dan televisyen yang boleh untuk tujuan promosi. Alhamdulillah pada hari konsert stadium penuh dengan peminat dan semuanya berjalan dengan lancar,” kongsi Siti tentang cabaran yang dihadapinya.

Selain itu, turut dipaparkan pihak penaja menarik diri pada saat-saat akhir sebelum konsert berlangsung.
“Sebenarnya, banyak lagi kisah yang kami tidak masukkan kerana sensitif. Namun akhirnya semua yang dirancang menjadi seperti kami inginkan iaitu membuat persembahan terbaik dan konsert berjalan dengan lancar,” ujar Siti.
Ibu kepada sepasang cahaya mata itu berharap filem dokumentari Siti: Are You Ready? dapat membuka mata banyak pihak tentang cabaran yang dilalui oleh seorang insan seni sepertinya.
Beliau juga berharap filem dokumentari berdurasi 80 minit tersebut akan memberi inspirasi bukan sahaja untuk anak seni, tetapi juga wanita di luar sana yang bergelar ibu yang terpaksa menggalas pelbagai tanggungjawab lain.
“Persiapan awal itu penting dalam pembikinan sebuah konsert. Ini satu cerita kisah benar yang dipaparkan. Sebelum ini orang di luar sana melihat kami di atas pentas dalam masa satu jam dengan penuh kagum.
“Sebaliknya apa yang mereka tidak tahu terdapat cabaran yang kami lalui untuk menjadikan konsert ini berjaya.
“Kami lakukan konsert ini kerana rasa tanggungjawab dan cinta terhadap muzik serta peminat,” ujar Siti pada majlis sidang akhbar filem dokumentari berkenaan di Pavilion Kuala Lumpur semalam.
Filem dokumentari tersebut boleh ditonton menerusi Astro First bermula 30 Disember ini.
Pada harga RM19.90, penonton boleh menonton kedua-dua filem dokumentari dan konsert selama dua hari secara berulang-ulang.
Buat mereka yang berada di luar Malaysia dan Brunei, anda boleh menonton dalam platform Vimeo on Demand bermula 30 Disember ini.
Terkesan dengan musibah banjir yang melanda negara, pihak penerbit, Shiraz Projects dan Siti Nurhaliza Productions (M) Sdn. Bhd. berbesar hati menyumbang sebahagian daripada kutipan tontonan filem dokumentari tersebut untuk bantuan mangsa banjir. – K! ONLINE


Tidak tangguh kerja jadi rahsia peserta terbaik keseluruhan MPAT
Oleh AMREE AHMAD

23 Disember 2021, 5:15 pm
PUTRAJAYA – Amalan sentiasa menyiapkan sesuatu tugasan tepat pada masanya menjadi rahsia bagi peserta kursus terbaik keseluruhan Maktab Pertahanan Angkatan Tentera (MPAT).
Malahan, Leftenan Kolonel Ir. Suthan Venkatachalam menyifatkan kejayaan itu amat bererti setelah mengharungi tempoh 52 minggu sesi pembelajaran dalam suasana norma baharu.
“Saya sebenarnya tiada apa-apa pun rahsia istimewa, cuma mungkin sikap disiplin suka tidak tangguh kerja apabila diberikan mana-mana tenaga pengajar,” katanya ketika ditemui media hari ini.
Anugerah tersebut disampaikan Panglima Angkatan Tentera, Jeneral Tan Sri Affendi Buang pada Majlis Graduasi Diploma MPAT Siri 41/2021 yang juga melibatkan sejumlah 63 peserta.
Program itu berlangsung di Pusat Pengajian Pertahanan Nasional (Puspahanas) di sini dan turut dihadiri Komandan MPAT, Laksamana Pertama Mohd. Fadzli Kamal Mohd. Mohaldin.
Kertas Kerja Terbaik diraih Leftenan Kolonel Norhisham Hassan dari Rejimen Askar Jurutera Diraja dan Anugerah Akademik Terbaik oleh Leftenan Kanan Fan Mun Poh dari Singapura.

Mengulas lanjut, Suthan yang dilahirkan di Kampung Baru, Kuala Lumpur pada 1977 lalu bagaimanapun mengakui amat terkejut apabila diumum sebagai pelajar terbaik keseluruhan.
“Memang gembira dan amat terharu kerana tidak jangka pun kerana saya ambil masa hampir empat minggu bagi menyesuaikan diri untuk belajar atas talian pada awal tahun ini,” jelasnya.
Beliau yang sebelum ini bertugas sebagai Pegawai Komandan Workshop Divisyen 71 Kor Jurutera Letrik dan Jentera Diraja, mula berkhidmat dalam Tentera Darat Malaysia sejak 1997. – K! ONLINE


Ambil pengajaran bencana banjir luar jangka
Oleh MOHD AZLI ADLAN

23 Disember 2021, 5:08 pm
KUALA NERUS – Penduduk Terengganu khususnya yang menghuni di pesisir pantai perlu sentiasa bersedia menghadapi bencana walaupun episod kedua banjir di negeri itu baru berakhir Isnin lalu.
Pengarah Jabatan Bomba dan Penyelamat Malaysia Terengganu, Md. Hilman Abd. Rashid berkata, mereka harus mengambil pengajaran akibat bencana banjir luar jangka yang menimpa Lembah Klang-baru ini.
“Bencana banjir sekarang sukar diramal, sewaktu jangkaan awal memberikan tumpuan kepada Pantai Timur, hujan terlalu lebat hingga membawa banjir besar pula melanda Selangor baru-baru ini.
“Selain itu, jika mengikut ramalan cuaca, hujan akan kembali turun di Terengganu mulai Rabu (kelmarin) tetapi ia tidak berlaku pula,” katanya ketika ditemui di sini hari ini.
Sehubungan itu, Md. Hilman menasihatkan, penduduk negeri ini yang menetap di lokasi rendah dan berhampiran pantai agar perlu sentiasa peka dan berpindah segera sebaik nampak tanda-tanda rumah akan dinaiki air.
Tambah beliau, mereka disaran jangan menunggu sehingga paras banjir naik mendadak sehingga ia menyukarkan operasi penyelamatan dan merisikokan nyawa.

“Masalahnya, segelintir masih ambil ringan dan menganggap sudah biasa dengan banjir tanpa memikirkan kemungkinan situasi luar jangka boleh terjadi seperti banjir besar di Kemaman pada tahun 2014.
“Diarah pindah awal tidak mahu dan apabila paras banjir sudah terlalu tinggi pada lewat malam baru cemas meminta pertolongan. Operasi penyelamatan waktu itu memang sangat berisiko,” katanya. – K! ONLINE


Pemborong ayam gagal patuhi harga siling dikompaun
Oleh MOHD AZLI ADLAN

23 Disember 2021, 5:03 pm
KUALA NERUS – Kedegilan sebuah syarikat pemborong ayam ingkar mematuhi Skim Harga Maksimum Keluarga Malaysia (SHMKM) membawa padah apabila dikompaun baru-baru ini.
Pengerusi Jawatankuasa Keusahawanan, Sumber Manusia, Industri Mikro Dan Hal Ehwal Pengguna Terengganu, Mohd. Nurkhuzaini Ab. Rahman berkata, pemeriksaan mendapati pemborong terbabit menjual ayam melebihi harga siling ditetapkan iaitu RM8 sekilogram.
“Pemborong di Kuala Terengganu itu didapati menjual ayam pada harga sehingga RM8.30 sekilogram pada 9 Disember lalu.
“Kementerian Perdagangan Dalam Negeri dan Hal Ehwal Pengguna (KPDNHEP) Terengganu telah mengeluarkan kompaun RM1,000 kepada pemborong itu,” katanya selepas merasmikan Skim Harga Maksimum Musim Perayaan (SKHMMP) Krismas peringkat Terengganu di sini hari ini.
Dalam perkembangan sama, Mohd. Nurkhuzaini berkata, sebanyak lapan premis makanan di negeri ini telah dikompaun atas pelbagai kesalahan dalam Ops. Menu yang berakhir Selasa lalu.
Jelasnya, antara kesalahan yang dilakukan ialah tidak mempamerkan tanda harga dan menggunakan alat penimbang tidak ditentusahkan.

“Kesemua pengusaha restoran tersebut dikenakan kompaun mengikut Akta Kawalan Harga dan Anti Pencatutan 2011 dan Akta Timbang dan Sukat 1972,” katanya. – K! ONLINE


Senariounion tanpa Lan Pet Pet, ini penjelasan pengarah
Oleh NUR EMIRA SAIZALI

23 Disember 2021, 5:16 pm
HULU LANGAT – Tiada kelibat Mazlan atau Lan Pet Pet. Itulah persoaalan yang berlegar-legar dalam kalangan peminat kumpulan pelawak Senario apabila pelawak berkenaan dilihat tidak terlibat dalam pembikinan filem terbaharu Jaga-Jaga Senariounion baru-baru ini.
Pengarahnya, Aziz M. Osman menjelaskan, pihaknya sudah menghubungi Mazlan atau nama lengkapnya Mazlan Ahmad, 52, namun atas komitmen kerja, adik ipar kepada aktres Rozita Che Wan itu terpaksa menolak tawaran untuk terlibat dalam projek tersebut.
“Kami semua sudah menghubungi Mazlan. Kita tahu apabila dia mempunyai komitmen lain dan kami fahamlah.
“Malah, sehingga penggambaran babak-babak terakhir, kami masih berusaha mendapatkannya (panggil berlakon), namun tidak berhasil. Mungkin tiada rezeki kami untuk bersama dengannya bagi filem ini,” katanya kepada Kosmo! Online di lokasi penggambaran Jaga-Jaga Senariounion di Jannah Wedding Place, Beranang malam tadi.
Tambah Aziz yang sinonim dengan francais filem Senario berkata, pada awalnya, Mazlan bersetuju untuk bekerjasama bagi filem yang dinanti-nanti ramai tersebut.
“Dia juga sempat melakukan promosi bersama kita. Namun, sehingga saat ini, walaupun dua, tiga hari lepas sebelum kami nak selesai penggambaran, kami tetap telefon Mazlan untuk muncul sekurang-kurangnya dalam satu dua babak.

“Apapun, kami faham dia bukan berniat untuk menolak tetapi mempunyi kerja lain yang perlu diutamakan,” ujarnya.
Ditanya adakah perkara tersebut berlaku disebabkan faktor lokasi, Aziz memberitahu terdapat ahli kumpulan lain yang tinggal di negeri lain namun sanggup ke Kuala Lumpur demi tuntutan kerja.
“Wahid dan Hamdan bukan menetap di Kuala Lumpur tapi di Ipoh, Perak. Namun, untuk penggambaran mereka boleh datang sini.
“Sehingga saat akhir kami cuba juga nak tampilkan Mazlan dalam cerita ini. Bukan tak dapat berhubung, kami dapat bercakap dengan dia tapi masa tak mengizinkan untuk dia berlakon,” katanya lagi.
Sementara itu, salah seorang anggota Senario iaitu Azlee berkata, watak untuk Mazlan sudah digarap oleh Aziz, tetapi akhirnya diberikan kepada orang lain untuk dibawakan.
“Karakternya masih ada tetapi diganti dengan pelakon lain. Siapakah dia, tontonlah filem ini.
“Walaupun kurang seorang, saya tetap bersyukur kerana masih diberi peluang untuk berkumpul semula dengan anggota yang lain. Ini merupakan reunion yang sangat menggembirakan kami,” tuturnya.
Untuk rekod, Mazlan yang pernah terpalit dengan beberapa kontroversi sebelum ini sudah beralih kerjaya sebagai pembantu peguam di syarikat guaman Aswandi Hashim & Co milik Datuk Dr. Aswandi Hashim.
Mazlan memulakan tugas pertamanya di Kompleks Mahkamah Alor Setar pada 25 Ogos lalu.
Jaga-Jaga Senariounion terbitan Botak Production Management Sdn. Bhd. menampilkan semua anggota Senario iaitu Azlee, Hamdan, Wahid, Yassin, Saiful Apek dan Ilya.
Filem yang bakal ditayangkan di Astro First itu turut melibatkan barisan pelakon yang pernah membintangi filem Senario sebelum ini seperti Syanie, Bobby Kiran dan Prono.
Selain itu, Amir Raja Lawak, Farisha dan Badrul Shah turut membuat kemunculan dalam filem tersebut. – K! ONLINE


Banjir: Penduduk degil berpindah bawa musibah sendiri
Oleh MOHD YUNUS YAKKUB

23 Disember 2021, 5:18 pm
SHAH ALAM – Kedegilan mangsa untuk berpindah mengundang padah sendiri apabila terperangkap dalam banjir yang melanda Taman Sri Muda, Seksyen 25 di sini.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, ini berikutan pihak bomba pernah menasihatkan penduduk untuk berpindah ketika air banjir naik pada paras buku lali semasa pemantauan awal dilakukan pihaknya.
“Namun, rata-rata menolak kerana berdasarkan pengalaman mereka air akan surut selepas itu.
“Bagaimanapun, ketika bomba bergerak pulang air mula naik secara mendadak, deras dan berbahaya.
“Bila air dah naik mereka mula membuat panggilan kecemasan, namun kita tidak dapat untuk kembali semula ke sana dengan segera kerana sedang menyelamatkan mangsa yang lain,” katanya pada sidang akhbar di Pos Kawalan Tempat Kejadian (PKTK) Taman Sri Muda di sini hari ini.
Beliau memberitahu, bomba sentiasa membuat pemantauan dan kesiapsiagaan untuk menghadapi banjir namun situasi banjir di Selangor adalah di luar jangka.

Jelas Mohammad Hamdan, pihaknya tidak pernah sesekali memilih kasih dalam operasi menyelamat mangsa banjir.
“Sedangkan warga asing pun kami selamatkan kerana tahu nyawa mereka dalam bahaya.
“Malahan Pengarah Bomba Selangor sudah 72 jam bekerja membantu mangsa sehingga melecet kaki, tapi saya cakap sabarlah ini sebahagian daripada kerja kita,” katanya.
Dalam perkembangan berlainan, beliau berkata, ratusan anggotanya sendiri kehilangan kediaman akibat bencana banjir yang melanda namun enggan mengembar-gemburkan perkara itu.
“Ini adalah sebahagian etika yang ertinya meletakkan keutamaan pertama adalah nyawa orang lain,” katanya. -K!ONLINE


Dua hari tahan sakit, cincin besi tersangkut di jari tengah
Oleh ROSALWANI CHE SOH

23 Disember 2021, 5:12 pm
TANAH MERAH – Seorang kanak-kanak perempuan di Kampung Kuang Bukit Mas di sini hari ini terpaksa menanggung kesakitan hampir dua hari selepas cincin besi yang dipakai tersangkut di jari tengah tangan kanannya.
Ketua Balai Bomba dan Penyelamat Tanah Merah, Penolong Penguasa Bomba Mohd. Rafain Mat Zain berkata, siasatan awal mendapati, kanak-kanak berusia 12 tahun itu dipercayai cuba mengeluarkan cincin besi yang dibeli menerusi platform e-dagang baru-baru ini.
Katanya, bagaimanapun, cincin itu tidak dapat dikeluarkan daripada jarinya meskipun sudah menggunakan pelbagai kaedah termasuk minyak untuk melicinkan pergerakan besi tersebut.
“Selepas gagal, keluarganya telah membawa mangsa ke Balai Bomba Tanah Merah untuk membantu mengeluarkan cincin itu daripada jarinya kira-kira pukul 9.45 pagi tadi.
“Anggota bomba mengambil masa kira-kira 20 minit untuk mengeluarkan cincin yang terlekat di jari tengah mangsa menggunakan alat pemotong khas,” katanya ketika dihubungi Kosmo! hari ini.
Menurut Mohd. Rafain, jari kanak-kanak itu dilihat sudah bengkak dan dia terpaksa menahan kesakitan semasa proses pemotongan cincin dijalankan.

Ujarnya, cincin jenis besi yang dibeli di pasar malam, pasar raya atau secara dalam talian kebiasaannya dibeli pada harga murah, namun jenis besi yang digunakan agak keras selain sukar untuk dipotong.
Tambahnya, beliau menasihatkan kepada orang ramai agar tidak memakai sembarangan perhiasan yang boleh mengundang kesakitan kepada individu sekiranya tersangkut pada anggota badan. – K! ONLINE


Cucu selamatkan opah, redah banjir 3 jam
Oleh HARRITH HISHAM

23 Disember 2021, 5:22 pm
PETALING JAYA – Seorang lelaki mengambil keputusan meredah banjir bagi mencari neneknya di Pusat Permindahan Sementara (PPS) berhampiran Taman Sri Muda, Shah Alam setelah tiga hari terputus hubungan komunikasi.
Lelaki yang dikenali sebagai Mohd Faridzi Jamil, 34, menyatakan bahawa mereka sekeluarga telah dimaklumkan oleh sepupunya bahawa kawasan itu mula terima hujan yang lebat sejak Jumaat lalu.
“Pada awalnya, saya dapat mesej dari ahli keluarga yang air mula masuk ke dalam rumah shingga paras tingkap. Namun, selepas itu saya tidak dapat mengubunginya sehingga Ahad.
“Keesokannya, kami cucu-cucu ambil keputusan untuk keluar mencari nenek di empat PPS berhampiran namun gagal ditemui.
“Maka, kami sebulat suara bersetuju meredah banjir untuk pergi ke rumahnya,” katanya kepada Kosmo! baru baru ini.
Jelas Faridzi, dirinya yang mula risau dan memikirkan pelbagai kemungkinan yang menimpa keluarganya itu mula mencari alternatif lain.

“Saya teringat ada kawan yang sedang lakukan usaha menyelamat di kawasan itu namun disebabkan keadaan yang teruk di sana menyukarkan kami untuk menghubungi pihak lain.
“Akhirnya selepas tiga jam ikhtiar, kami dapat hubungi salah seorang daripada Persatuan Sukan Mendaki Kedah (HACCK) bagi meminjam bot untuk masuk ke dalam,” jelasnya.
Menurutnya, sepanjang perjalanannya itu merupakan suatu peristiwa yang amat memilukan dengan keadaan rumah dan kenderaan yang sudah ditenggalami air.
“Apbila kami sampai rumah opah, Alhamdulillah opah ada dalam rumah dan semua selamat.
“Mereka tidak dapat keluar rumah kerana rumahnya berada berdekatan dengan kunci air menyebabkan arus air lebih deras,” ujarnya.
Faridzi berkata, ini adalah pengalaman yang belum pernah dilaluinya dan tiada apa yang lebih berharga dari nyawa dan keluarga. – K!ONLINE


Tidak sangka banjir besar kembali selepas 50 tahun
Oleh ZAKKINA WATI AHMAD TARMIZI

23 Disember 2021, 5:16 pm
JELEBU – Tiada siapa sangka banjir besar yang kali terakhir berlaku 50 tahun lalu di Simpang Durian di sini kembali terjadi baru-baru ini.
Begitulah juga yang dilalui oleh warga emas, Syed Dahlan Syed Abdul Rahman, 71 dari Kampung Jerang, Simpang Durian di sini yang pada mulanya menyangkakan, air hujan yang mencapai paras lutut di kawasan rumahnya hanyalah banjir biasa.
Jelas beliau, semasa kejadian keluarganya sedang menerima tetamu di rumah dan sedang menjamu selera sehinggalah air hujan mula sampai ke bahagian lutut.
“Saya memaklumkan kepada anak saya bahawa tidak perlu berbuat apa-apa kerana saya sangkakan ia hanya banjir biasa. Kawasan ini memang sering dilanda banjir namun rupa-rupanya ia banjir besar yang memusnahkan hampir keseluruhan rumah saya ini.
“Kali terakhir banjir besar yang berlaku adalah pada tahun 1971. Saya tidak menyangka ia berlaku kembali dan saya bersyukur kerana anak-anak saya ada di rumah ketika kejadian,” katanya ketika ditemui di kampung tersebut hari ini.
Syed Dahlan berkata, paras air banjir yang berlaku kali ini mencecah ke paras bahu sehingga ia turut memusnah dan merosakkan barangan yang terdapat di dalam rumah.

“Banjir kali ini agak cepat terjadi, saya hanya ingat ia banjir biasa yang berlaku setiap tahun. Saya hanya mampu menyelamatkan diri bersama anak-anak ke rumah keluarga berdekatan yang berada di tempat tinggi,” katanya.
Sementara itu, seorang anaknya, Syarifah Za’faran Syed Dahlan, 34, berkata, dia dan dua abangnya turut berada di rumah pada waktu banjir berkenaan.
“Kami mempunyai lapan orang adik beradik dan bergilir-gilir pulang melawat ayah di kampung setiap minggu.
“Ketika kejadian saya dimaklumkan oleh ayah bahawa ini hanya banjir biasa namun, saya tetap mengalihkan beberapa barang sebelum segera keluar dari rumah dan pergi ke tempat lebih tinggi,” katanya. – K! ONLINE


Banjir: Elak pembaziran, lebihan sumbangan
Oleh ROSLIZA MOHAMED

23 Disember 2021, 5:05 pm
KOTA BHARU – Pihak yang terlibat untuk membantu mangsa banjir termasuk badan bukan kerajaan (NGO) perlu menyelaraskan dan menguruskan kerja-kerja bantuan dengan baik.
Menteri Besar Kelantan, Datuk Ahmad Yakob berkata, langkah itu bagi memastikan sebarang bentuk bantuan mengikut keperluan dalam usaha untuk mengelakkan pembaziran sumbangan atau tidak terurus.
“Dalam mesyuarat penyelarasan dengan Perdana Menteri, Datuk Seri Ismail Sabri Yaakob baru-baru ini, beliau menyebut sumbangan itu diselaraskan di bawah Agensi Pengurusan Bencana Negara (Nadma) dengan menyusun bantuan mengikut lokasi dan bentuk bantuan yang patut diberikan.
“Berdasarkan situasi banjir ketika ini, saya melihat keperluan adalah untuk mencuci kawasan banjir dan sumbangan makanan pula sudah melebihi apa yang sepatutnya mereka perlu,” katanya.
Beliau berkata demikian ketika ditemui pemberita selepas menghadiri Majlis Graduasi Tahfiz Kali Ke-11, Tahun 2020 Yayasan Islam Kelantan di Hotel The Grand Renai di sini hari ini.
Hadir sama, Timbalan Menteri Besar, Datuk Mohd. Amar Nik Abdullah dan Pengerusi Jawatankuasa Pembangunan Insan, Pendidikan,Pengajian Tinggi,Sains dan Teknologi Negeri, Datuk Dr. Mohamed Fadzli Datuk Hassan.

Mengulas lanjut, Ahmad berkata, beliau menasihatkan pihak berkenaan dan NGO yang ingin menyumbang supaya menyelaraskan usaha mereka dengan mengikut arahan agensi berkaitan seperti Jabatan Kebajikan Masyarakat.
“Berdasarkan pengalaman semasa banjir besar di Kelantan tujuh tahun lalu, banyak pakaian diletakkan di tempat yang tidak munasabah.
“Alhamdulillah, setakat ini banjir di negeri ini tidak besar. Hanya bah di Rantau Panjang yang masih belum pulih,” katanya. – K! ONLINE


Gagal seludup 350kg karkas babi hutan ke Thailand
Oleh YATIMIN ABDULLAH

23 Disember 2021, 5:19 pm
RANTAU PANJANG – Cubaan seorang lelaki untuk menyeludup sebanyak 350 kilogram (kg) karkas babi hutan dan 3.5kg karkas musang ke negara jiran gagal apabila dicekup Batalion 8 Pasukan Gerakan Am (PGA) di Jalan Kampung Bukit Nangka, Tanah Merah semalam.
Lelaki berusia 54 tahun itu ditahan pada pukul 3.30 petang semasa memandu sebuah kereta jenis Proton Wira di kawasan tersebut.
Pegawai Pemerintah Medan PGA, Superintendan Azhari Nusi berkata, anggota bertugas melihat sebuah kereta yang dipandu dalam keadaan mencurigakan semasa melakukan rondaan rutin.
Menurutnya, anggota PGA telah bertindak menahan kereta tersebut untuk menjalankan pemeriksaan lanjut.
“Pemeriksaan di bahagian but kereta itu telah menemui karkas babi hutan dan musang yang dianggarkan bernilai RM8,855. Siasatan mendapati karkas itu dipercayai akan diseludup ke negara jiran,” katanya.
Azhari memberitahu, suspek juga gagal mengemukakan sebarang dokumen sah mengenai barangan yang dibawanya semasa ditahan anggota PGA. – K! ONLINE


Pemandu lori dituduh rogol anak kandung
Oleh DIYANATUL ATIQAH ZAKARYA

23 Disember 2021, 4:57 pm
MELAKA – Seorang pemandu lori dihadapkan ke Mahkamah Sesyen di sini hari ini atas pertuduhan merogol anak kandungnya, Mei lalu.
Tertuduh yang berusia 41 tahun bagaimanapun mengaku tidak bersalah sejurus pertuduhan terhadapnya dibacakan oleh jurubahasa mahkamah di hadapan Hakim Maziah Joary Mohd. Tajudin.
Mengikut kertas pertuduhan, tertuduh didakwa melakukan persetubuhan dengan anak kandungnya berusia 22 tahun yang tidak dibenarkan di bawah undang-undang (atau hukum agama atau adat atau kebiasaan) yang terpakai kepadanya untuk berkahwin dengan mangsa.
Tindakan itu dilakukannya kira-kira pukul 2 pagi di sebuah taman perumahan di Krubong dalam daerah Melaka Tengah pada pertengahan Mei lalu.
Sabit kesalahan tertuduh boleh dikenakan hukuman penjara minimum 10 tahun dan maksimum 30 tahun dan juga sebatan mengikut Seksyen 376(B) Kanun Keseksaan.
Difahamkan mangsa yang juga anak sulung daripada tiga beradik itu turut menjadi mangsa seks tertuduh sejak berusia 10 tahun lagi.

Terdahulu pendakwaan yang dikendalikan Timbalan Pendakwa Raya Anis Wahida Mohamad tidak mencadangkan sebarang jaminan dengan mengambil kira kesalahan yang dilakukan tertuduh adalah serius.
Tertuduh yang tidak diwakili peguam bagaimanapun merayu mahkamah agar jaminan rendah diberikan bagi membolehkannya menguruskan lantikan peguam.
Selepas mendengar hujah kedua pihak mahkamah kemudian membenarkan tertuduh diikat jamin sebanyak RM10,000 dan menetapkan tarikh 21 Januari tahun hadapan sebagai sebutan semula kes dan serahan dokumen. – K! ONLINE


Banjir: PM arah 4 agensi buat laporan harian
Oleh LUQMAN RIDHWAN MOHAMED NOR

23 Disember 2021, 4:07 pm
PUTRAJAYA – Perdana Menteri, Datuk Seri Ismail Sabri Yaakob telah mengarahkan empat agensi yang terlibat dalam pengurusan banjir untuk membuat laporan harian kepada seluruh negara bermula hari ini.
Menurut beliau di laman Twitter, empat agensi dimaksudkan tersebut adalah Agensi Pengurusan Bencana Negara (Nadma), Polis Diraja Malaysia (PDRM), Jabatan Bomba dan Penyelamat Malaysia (JBPM) serta Angkatan Tentera Malaysia (ATM).
“Saya telah mengarahkan NADMA, PDRM, BOMBA dan ATM untuk membuat laporan harian kepada seluruh Keluarga Malaysia mulai hari ini.
“Penglibatan daripada seluruh barisan hadapan kerajaan yang membantu bencana ini harus berada di tahap sentiasa bersedia,” menurut ciapan beliau hari ini. – K! ONLINE


Banjir: Rujuk KPDNHEP sebelum beli bekalan runcit pukal
Oleh ROSALWANI CHE SOH

23 Disember 2021, 5:01 pm
KOTA BHARU- Badan bukan kerajaan (NGO) yang membeli barangan runcit untuk sumbangan kepada mangsa banjir dinasihatkan supaya merujuk kepada pihak Kementerian Perdagangan Dalam Negeri dan Hal Ehwal Pengguna (KPDNHEP) bagi mendapatkan bekalan bantuan secara pukal.
Pengarah KPDNHEP Kelantan, Adnan Abd. Rahman berkata, langkah itu bagi mengelakkan bekalan makanan di kawasan setempat terputus ekoran peruncit menyimpan stok terhad.
“Kita akan bantu pihak NGO bagi mendapatkan bekalan secara pukal dan memberi cadangan tempat yang sesuai bagi mengelakkan stok terputus.
“Meskipun kita masih belum menerima sebarang laporan mengenai pihak peniaga yang terputus bekalan ekoran belian secara pukal setakat ini, kita tetap sarankan agar pihak NGO merujuk kepada KPDNHEP untuk membuat pembelian,” katanya.
Beliau berkata demikian pada sidang akhbar selepas mengadakan lawatan sempena Walkabout Skim Harga Maksimum Musim Perayaan Krismas 2021 Peringkat Negeri Kelantan di sebuah pasar raya di Kubang Kerian di sini hari ini.
Dalam kunjungan terbabit, Adnan turut memantau harga jualan barangan kawalan di pasar raya berkenaan yang merupakan lokasi tumpuan orang ramai ekoran harga jualan barangan berpatutan dan mengikut piawaian yang ditetapkan oleh pihak KPDNHEP.

Dalam perkembangan sama, menurut Adnan, pihaknya turut melakukan pemantauan setiap hari berhubung bekalan barangan runcit dan harga barangan di negeri ini. – K! ONLINE


IDW tawar pengalaman, konsultasi reka bentuk dalaman
Oleh KOSMO!

23 Disember 2021, 4:21 pm
PETALING JAYA – Siapa pernah menyangka untuk menggapai kejayaan seusai tamat pengajian tinggi.
Namun, seawal usia 21 tahun, pasangan suami isteri, IDr. Lokman Hakim Ahmad Subki dan IDr. Rabiatul Adawiyah Rasol yang berjaya menubuhkan syarikat reka bentuk dalaman yang dikenali dengan IDW Design & Build Sdn. Bhd., (IDW).
Mula bertapak dalam industri pada 2007 apabila masing-masing baru sahaja tamat pengajian Diploma Rekaan Dalaman dari Universiti Teknologi Mara (UiTM) Shah Alam, Selangor.
Langit tidak selalu cerah. Dalam ketika pasangan ini masih berjinak untuk meneroka selok-belok perniagaan, mereka juga tidak terlepas dari menghadapi kesukaran bagi memberi pendedahan kepada masyarakat tentang keperluan konsultasi hiasan dalaman.
Ini kerana orang ramai masih tidak terbuka untuk membayar bagi sebuah idea sehingga ada yang pernah memperlekehkan usaha mereka.
Tidak lama kemudian, pasangan suami isteri ini seperti berada dalam fantasi apabila ditawarkan projek pertama mereka untuk membina sebuah banglo berharga RM1.1 juta.

Tidak terhenti disitu, hasil usaha keras dan keazaman yang tinggi, dua tahun kemudian IDW menerima satu lagi projek besar di bangunan Kolej Antarabangsa KFCH di Johor.
“Itu merupakan percubaan pertama kami mengendalikan projek berskala besar (80,000 kaki persegi) dan ia berjaya dilunaskan dalam masa setahun setengah.
“Projek besar itu mendapat perhatian ramai pihak dan meletakkan IDW lebih jelas dilihat dipersada tanah air serta negara jiran,” kata Lokman Hakim.
Penglibatan IDW bukan sahaja terbatas dalam industri tempatan sahaja. Malah, syarikat ini juga melihat peluang untuk menerokai pasaran antarabangsa.
Justeru, inisiatif untuk melibatkan diri dalam Ekspo Dunia menjadi salah satu aktiviti wajib bagi mereka untuk mendapatkan inspirasi dan meluaskan pendedahan dalam bidang ini.
“IDW sering menghadiri Ekspo Dunia yang diadakan 5 tahun sekali ini tanpa gagal bermula dari Shanghai 2010, Milan 2015 dan kini Dubai 2020.” ujar Rabiatul.
Mega Consultation Day terbuka untuk rakyat Malaysia bagi merasai pengalaman konsultasi reka bentuk dalaman secara percuma terhad untuk tujuh hari sahaja bermula esok.
Tambahnya, IDW akan menganjurkan Mega Consultation Days terbuka untuk rakyat Malaysia bagi merasai pengalaman konsultasi reka bentuk dalaman secara percuma terhad untuk tujuh hari sahaja.
“Kami baru sahaja tiba, tetapi tidak sabar untuk membawakan suasana Dubai ke rumah rakyat Malaysia dengan sentuhan moden, mewah dan eksklusif.
“Ia akan diadakan selama seminggu bermula 24 hingga 31 Disember 2021 ini. IDW membuka pejabat baru kepada umum dan menawarkan rundingan percuma kepada orang ramai. Anda hanya perlu layari laman sesawang www.idw.design.com.my. – K! ONLINE


Banjir: 24 korban banjir di Selangor
Oleh ABDUL RAZAK IDRIS

23 Disember 2021, 3:45 pm
SHAH ALAM – Tragedi banjir yang melanda Selangor telah mengorbankan 24 individu setakat ini.
Menteri Besar Selangor, Datuk Seri Amirudin Shari berkata, kerajaan negeri menzahirkan takziah kepada semua keluarga terlibat tersebut.
Katanya, setakat pukul 8 malam tadi didapati sejumlah 22,875 orang melibatkan 5,165 keluarga di lapan daerah meliputi 18 mukim di Selangor telah ditempatkan di 125 pusat pemindahan sementara (PPS).
“Gerak kerja rapat dengan ketumbukan 3,326 anggota termasuk NGO NGO akan terus berusaha dalam operasi mengurus termasuk Mencari dan Menyelamat (SAR) mangsa banjir,” katanya dalam kenyataan hari ini.
Dalam perkembangan lain, beliau berkata, sebanyak 2064 tan metrik sampah telah diangkut oleh KDEB Waste Management Sdn. Bhd. (KDEBWM).
Ujar Amirudin, ini melibatkan 487 tong roro, 29 backhoe dan 1,274 pekerja bagi operasi pembersihan di lapan daerah yang terjejas banjir. -K!ONLINE


Ahmad Zahid tak sihat, perbicaraan ditangguh
Oleh NORHAYATI YAHAYA

23 Disember 2021, 3:47 pm
SHAH ALAM – Mahkamah Tinggi di sini hari ini membenarkan permohonan pihak pembelaan bagi menangguhkan perbicaraan kes bekas Timbalan Perdana Menteri, Datuk Seri Ahmad Zahid Hamidi atas alasan beliau tidak sihat.
Timbalan Pendakwa Raya, Datuk Raja Rozela Raja Toran ketika ditemui berkata, Hakim Datuk Mohd. Yazid Mustafa membenarkan permohonan itu selepas pihak pembelaan memaklumkan keadaan kesihatan tertuduh.
“Peguam minta tangguh sebab tertuduh dikatakan sakit, tidak sihat.
“Walaupun tertuduh sudah sampai di perkarangan mahkamah, namun dia tidak sihat. Jadi oleh kerana itu hakim membenarkan penangguhan,” katanya ketika ditemui hari ini.
Menurut Raja Rozela, atas keadaan itu, mahkamah turut melapangkan tarikh hari ini dan esok daripada perbicaraan.
Bekas Ketua Setiausaha Kementerian Dalam Negeri (KDN), Tan Sri Alwi Ibrahim sepatutnya ditetapkan untuk prosiding pemeriksaan balas oleh pihak pembelaan, pada hari ini.

Prosiding perbicaraan ditangguhkan dan bersambung pada 3 Februari 2022. – K! ONLINE


Wanita temui kepala ayam dalam hidangan kepak ayam
Oleh KOSMO!

23 Disember 2021, 4:00 pm
LONDON – Seorang pelanggan di Britain menyatakan bahawa dia berasa jijik apabila melihat bungkusan hidangan ayam goreng yang dibelinya dari sebuah cawangan restoran makanan segera popular,  mempunyai kepala ayam, lapor akhbar New York Post semalam.
Wanita bernama Gabrielle itu meninggalkan dua bintang ketika memberikan ulasan pada syarikat perkhidmatan penghantaran makanan JustEast setelah memesan hidangan dari restoran makanan segera tersebut di  Feltham, Twickenham.
“Saya menemui  kepala ayam goreng dalam hidangan kepak ayam saya, membuatkan saya hilang selera,” katanya.
Ulasan itu dimuat naik ke akaun Instagram bernama @takeawaytrauma dan mendapat pelbagai komen netizen.
‘’Saya benar-benar berharap dapat putar masa selama dua minit untuk tidak melihat perkara ini,’’ tulis seorang netizen.
Pihak pengurusan restoran makanan segera itu berkata  menerusi satu kenyataan di Twitter bahawa mereka keliru bagaimana kepala ayam itu boleh berada dalam hidangan tersebut sedangkan  pihaknya melaksanakan proses pengasingan yang tegas.

“Kami benar-benar terkejut dengan gambar ini. Kami sedang menyiasat bagaimana ia boleh berlaku.
“Kadang kala, rancangan yang terbaik sekalipun boleh berlaku kesilapan. Kami anggap perkara ini serius dan akan mengambil langkah selanjutnya dengan pembekal serta melatih pekerja kami untuk mengelak perkara serupa berulang lagi,” kata pihak pengurusan restoran itu seperti laporan akhbar The Sun.
Gabriella diberikan hidangan ayam goreng percuma, malah dia bersama keluarganya dijemput masuk ke dalam restoran untuk melihat sendiri bagaimana penyediaan hidangan dilakukan. – Agensi


Isteri David Arumugam meninggal dunia
Oleh HANISAH SELAMAT

23 Disember 2021, 5:00 pm
PETALING JAYA – Penyanyi kumpulan Alleycats, Datuk David Arumugam, 71, kehilangan isteri tercinta, Datin Sabrina Clydes, 65, pagi tadi disebabkan kanser.
Khabar duka itu disahkan Pengerusi Yayasan Kebajikan Artis Tanah Air (YKAT), Datuk DJ Dave.
DJ Dave berkata, penyanyi tersebut menghubungi untuk memaklumkan dirinya mengenai pemergian insan paling bermakna dalam hidupnya itu.
“Saya ada terima panggilan telefon daripada David pagi tadi. Dia memaklumkan isterinya meninggal dunia kira-kira pukul 6 pagi.
“Apa yang saya tahu isterinya menghidap kanser sejak empat tahun lalu,” katanya kepada Kosmo! Online.
Pada 2007, David kehilangan adiknya yang juga anggota Alleycats iaitu Loganathan Arumugam akibat kanser paru-paru.

Sementara itu, usaha mendapatkan komen lanjut daripada penyanyi yang cukup popular dengan lagu Andainya Aku Pergi Dulu itu tidak berhasil apabila panggilan telefon masih belum berjawab. – K! ONLINE


Manusia tertua berumur 135 tahun meninggal dunia
Oleh KOSMO!

23 Disember 2021, 5:00 pm
BEIJING – Seorang wanita yang dipercayai telah hidup selama 135 tahun dilaporkan meninggal dunia pada Khamis minggu lalu, lapor akhbar New York Post semalam.
Menurut akhbar Daily Mail, wanita bernama Almihan Seyiti dari wilayah Xinjiang, barat China itu dilahirkan pada 25 Jun 1886 semasa China diperintah oleh Dinasti Qing.
Almihan secara rasmi diisytiharkan sebagai manusia tertua hidup di negara itu oleh Persatuan Gerontologi dan Geriatrik China pada 2013.
Pihak berkuasa melaporkan bahawa Almihan meninggal dunia ‘dengan aman’ pada 16 Disember lalu sambil dikelilingi ahli keluarganya.
Wanita itu berkahwin pada 1903 dengan suaminya yang kemudian meninggal dunia pada 1976.
Mereka dikatakan mengambil dua anak angkat iaitu seorang lelaki dan seorang perempuan untuk meneruskan keturunan generasi keenam dan meninggalkan keturunan sebanyak 43 cucu dan cicit.

Wanita etnik Uighur dari bandar Komuxerik di daerah Shule, wilayah Kashgar itu mempunyai kad pengenalan yang dikeluarkan oleh kerajaan yang menggambarkan tarikh lahirnya pada lewat abad ke-19.
Bagaimanapun, ada pihak yang meragui umurnya disebabkan amalan penyimpanan rekod yang lemah ketika itu.
Komuxerik telah dipanggil ‘bandar panjang umur’ oleh sesetengah pakar kerana komuniti itu mempunyai berpuluh-puluh warga emas berumur 90 tahun dan ke atas.
Wakil Rekod Dunia Guinness tidak dapat mengesahkan umur Almihan tetapi jika benar, dia sememangnya menjadi manusia tertua di dunia. – Agensi


Lelaki hilang selepas redah banjir
Oleh KHAIRULMIZAN YAHYA

23 Disember 2021, 4:54 pm
PEKAN – Seorang lelaki berusia 34 tahun dikhuatiri lemas selepas dihanyutkan arus deras ketika meredah banjir dengan menunggang motosikal di Ladang Blok 10, Felda Chini Dua, di sini hari ini.
Kejadian kira-kira pukul 11 pagi itu disedari bapa mangsa yang menemukan motosikal anaknya selepas mencari mangsa yang tidak sampai ke lokasi dituju.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihaknya menerima panggilan mengenai kejadian itu kira-kira pukul 11.05 pagi.
“Pasukan bomba dari Balai Bomba dan Penyelamat (BBP) Chini dengan kekuatan anggota seramai lima orang digerakkan ke lokasi kejadian bersama aset sebuah pacuan empat roda dan sebuah bot aluminium.
“Pasukan Penyelamat Di Air (PPDA) dari BBP Pekan turut dikerahkan ke lokasi kejadian dengan kekuatan anggota seramai lima orang bersama sebuah pacuan empat roda,” katanya.
Ismail berkata, hasil laporan yang diterima kejadian bermula ketika mangsa Rostam Che Su, 34, keluar ke ladang bersama bapanya dengan menaiki motosikal secara berasingan.

Namun katanya, sewaktu meredah air yang melimpah di atas mangsa tiba-tiba terjatuh dan hilang dibawa arus deras dan kejadian itu disedari bapanya yang segera membuat pencarian. – K! ONLINE


Banjir : Generator, sistem pemancar mudah alih ditempatkan di kawasan terjejas
Oleh HARRITH HISHAM

24 Disember 2021, 10:57 pm
PETALING JAYA – Kerajaan akan menyediakan generator dan sistem pemancar mudah alih sebagai langkah awal menyelesaikan masalah liputan komunikasi di kawasan yang terjejas akibat banjir.
Menteri Komunikasi dan Multimedia, Tan Sri Annuar Musa berkata, penyediaan kemudahan tersebut akan ditempatkan di lokasi yang tiada bekalan elektrik.
“Antara tindakan segera yang diambil bagi masalah liputan komunikasi yang terjejas akibat banjir adalah penyediaan genset di lokasi infrastruktur komunikasi yang tiada bekalan elektrik.
“Kita juga akan melakukan pemasangan ‘Coverage on Wheels’ (COW) atau sistem pemancar mudah alih bagi memberi liputan perkhidmatan sementara yang lazimnya digunakan sewaktu bencana dan kecemasan,” katanya dalam ciapan di Twitter sebentar tadi.
Sementara itu, sebanyak 418 infrastruktur komunikasi sudah dibaiki manakala 406 lagi sedang giat diperbaiki untuk manfaat mangsa banjir.- K! ONLINE.


RichWell sumbang RM500,000 pasca banjir Shah Alam
Oleh MOHD YUNUS YAKKUB

24 Disember 2021, 9:33 pm
SHAH ALAM – Simpati terhadap nasib mangsa banjir daerah ini mendorong Pertubuhan Kebajikan RichWell (RichWell) menyumbangkan RM500,000 bagi proses pemulihan pasca banjir.
Naib Presiden Kewangan RichWorks International Sdn. Bhd. (RichWorks), Nasrul Hadi Shukran Jamil berkata, sumbangan itu adalah daripada 300 usahawan yang dibimbing secara dekat oleh Mentor Usahawan dan Pengerusi RichWorks, Datuk Wira Dr. Azizan Osman sendiri.
Katanya, ini seterusnya membantu kelangsungan hidup bagi semua mangsa banjir untuk kembali hidup seperti biasa.
“Kami faham Shah Alam antara kawasan runcing yang terkesan akibat banjir tambahan pejabat kami juga di daerah ini.
“Justeru, sumbangan wang tunai disalurkan kepada Majlis Bandaraya Shah Alam (MBSA) untuk pembelian barangan seperti elektronik sesuai dengan fasa pemulihan ketika ini,” katanya ketika ditemui pemberita di sini hari ini.
Terdahulu, beliau menyerahkan replika cek bernilai RM500,000 kepada MBSA yang diwakili Datuk Bandar Shah Alam, Datuk Zamani Ahmad Mansor.

Sementara itu, Zamani menzahirkan penghargaan kepada pihak RichWorks dalam membantu pasca banjir di daerah ini.
“Bantuan makanan kita telah banyak perolehi dan sumbangan ini akan digunakan bagi proses pembersihan dan pemulihan.
“Kita ada 24 Ahli Majlis MBSA dan salurkan pembelian seperti water jet, periuk nasi dan barangan penting untuk kepada penduduk terjejas,” jelasnya. -K!ONLINE


Kerjasama Spiderman-Man PUBG Mobile
Oleh HAYATI KARIM

24 Disember 2021, 10:54 pm
PETALING JAYA – Bagi menghangatkan lagi e-sukan, PlayerUnknown’s Battlegrounds Mobile (PUBG Mobile) telah menjalinkan kerjasama dengan filem Marvel terbaharu iaitu Spider-Man: No Way Home yang dijadual bakal menemui pemain pada pertengahan Januari 2022.
“Bekerjasama dengan filem Spider-Man: No Way Home bermakna pihak kami akan membawa pengalaman baharu dalam kandungan permainan video buat pemain PUBG Mobile dan juga peminat Spider-Man itu sendiri,” kata Ketua Penerbitan PUBG Mobile, Vincent Wang.
Justeru, sebagai tanda terima kasih atas sokongan tidak berbelah-bahagi peminat terhadap permainan video tersebut, PUBG Mobile meraikan peminat setia mereka dalam satu acara sempena sambutan Krismas di Sunway Pyramid, Selangor.
Acara selama tiga hari yang bermula pada pukul 5 petang sehingga 10 malam pada hari ini, esok dan 26 Disember ini diisi dengan pelbagai acara menarik antaranya persembahan Flash Mob dan kemunculan watak adiwira Spider-Man serta watak-watak dalam PUBG Mobile.
Bertambah menarik, peminat PUBG Mobile di Malaysia berpeluang memenangi pelbagai hadiah menarik yang membolehkan mereka berpeluang meraih sehingga 100,000 UC (mata wang dalam PUBG Mobile). – K! ONLINE.


Semua laluan di KL-Karak, LPT1 dibuka
Oleh HARRITH HISHAM

24 Disember 2021, 9:42 pm
PETALING JAYA – ANIH Berhad, pengendali Lebuh Raya Kuala Lumpur – Karak (KLK) dan Lebuh Raya Pantai Timur Fasa 1 (LPT1) memaklumkan kesemua laluan di lebuh raya telah dibuka secara berperingkat bermula pukul 6 petang tadi.
ANIH dalam satu kenyataan berkata, pengguna jalan raya dinasihati untuk tetap berhati hati dan mematuhi tanda arah terutama di laluan kontra Sungai Dua, iaitu di Kilometer(KM) 74.8 hingga KM 77.3 yang masih dibuka.
“Pengguna yang ingin ke Pekan Karak perlu membuat pusingan U sebelum Plaza Tol Karak dan susur keluar menghala ke Karak.
“Bagaimanapun, laluan di KM 76 sehingga KM 78.8 masih ditutup untuk kerja-kerja pembersihan.
“Manakala bagi laluan menghala ke Kuala Lumpur, hanya lorong laju akan dibuka di Bentong bermula dari KM 66 sehingga KM 70,” kata kenyataan tersebut.
Sementara itu, ANIH menjelaskan semua pengguna dinasihati mematuhi arahan yang dikeluarkan oleh pihak berkuasa.

“ANIH akan berada dalam keadaan siap siaga bagi menghadapi sebarang kemungkinan. Orang ramai boleh layari laman rasmi media sosial Lembaga Lebuh Raya Malaysia untuk maklumat sahih dan terkini,” ujarnya.  – K! ONLINE.


Warga emas mati lemas, perahu terbalik
Oleh YATIMIN ABDULLAH

24 Disember 2021, 8:26 pm
PASIR MAS – Mayat seorang lelaki warga emas ditemui selepas perahu yang dinaikinya dipercayai terbalik dalam kejadian di Kampung Gual Periok di sini pagi tadi.
Mangsa, Musatapa Nawang, 65, ditemui anak saudaranya Nazmi Nazlan, 27, pada pukul 7.40 pagi semasa menjalankan gerakan mencari warga emas itu selepas mangsa tidak pulang ke rumah sejak semalam.
Timbalan Ketua Polis Kelantan, Datuk Muhamad Zaki Harun berkata, anak saudara warga emas itu telah keluar bersama empat rakan untuk mencari mangsa di kawasan sekitar kira-kira pukul 6.30 pagi.
“Semasa melakukan pencarian itu, salah seorang daripada rakannya telah menjumpai sebuah perahu dalam keadaan terbalik.
“Pemeriksaan di sebelah perahu itu telah menemui mayat mangsa yang sudah tidak sedarkan diri,” katanya ketika ditemui pemberita di sini hari ini. – K! ONLINE


TikTok atasi Google sebagai laman web paling popular 2021
Oleh KOSMO!

24 Disember 2021, 8:30 pm
WASHINGTON – Sebuah firma Amerika Syarikat yang menyediakan perkhidmatan keselamatan web, Cloudflare menerusi laporan teknologi terbaharunya mendapati TikTok muncul sebagai laman web paling popular 2021, menewaskan penyandang tahun lalu, Google, lapor akhbar New York Post kelmarin.
Menurutnya, TikTok, malah menewaskan laman web lain yang mengatasinya pada 2020 seperti Amazon, Apple, Facebook, Microsoft dan Netflix.
Cloudflare mendapati bahawa TikTok yang menduduki tempat ketujuh berbanding Google di tempat pertama pada 2020, mendapat sedikit ‘bantuan’ akibat pandemik yang memacunya pada kedudukan teratas tahun ini.
TikTok dan Google saling bersaing untuk kedudukan teratas sepanjang tahun ini dengan  Google menjadi dominan pada Oktober dan November lepas sebelum TikTok kembali mengambil alih tempat pertama tersebut.
Secara keseluruhan pada tahun 2021, TikTok diikuti rapat oleh Google di tempat kedua dan Facebook di tempat ketiga, manakala Microsoft dan Apple melengkapkan kedudukan lima teratas.
Kedudukan keenam adalah Amazon, diikuti Netflix (7), Youtube (8), Twitter (9) dan WhatsApp di tempat ke-10.

Disebabkan sangat terkenal dalam kalangan generasi muda, TikTok telah memberi inspirasi kepada pelancaran platform lain seperti Instagram Reels, YouTube Shorts dan Triller.
Pada September, aplikasi tular itu berkata, ia mencecah 1 bilion pengguna aktif secara global. -Agensi


Bina terusan dan evaporator selesaikan banjir genang
Oleh EDDY AQMAL MOHAMED HAMIDI

24 Disember 2021, 9:51 pm
PUTRAJAYA – Banjir genang di Bukit Changgang, Kuala Langat yang menjejaskan kira-kira 149 keluarga dilaporkan telah surut hampir sepenuhnya.
Ketua Setiausaha Kementerian Alam Sekitar dan Air (KASA), Datuk Seri Dr. Zaini Ujang berkata, sehingga pukul 6 petang hari ini sebanyak 68 keluarga telah kembali ke rumah masing-masing manakala selebihnya masih di dalam proses membersihkan rumah.
“Banjir genang di kawasan tersebut berjaya diatasi dengan menggunakan inovasi terusan dan evaporator yang dihasilkan Jabatan Pengairan dan Saliran (JPS) dan Institut Penyelidikan Air Kebangsaan Malaysia (Nahrim).
“Terusan ini boleh dibina di kawasan lapang atau menggunakan parit sedia ada yang diperbesarkan saiz dan kedalamannya serta bertujuan untuk mengalirkan air banjir genang ke kawasan yang boleh menakung sebelum disalurkan ke sungai berdekatan apabila air surut.
“Pam air berkapasiti besar turut diperlukan untuk menyedut air banjir genang ke terusan tersebut,” katanya menerusi satu kenyataan hari ini.
Jelas beliau, inovasi evaporator pula bertujuan untuk mengubah banjir genang daripada fasa air kepada fasa wap di mana pam diperlukan untuk menghasilkan tekanan tinggi selain nozel atau muncung beronggga yang semakin kecil rongga maka semakin halus cecair dihasilkan untuk membentuk wap air.

“Kebaikan evaporator ialah mengurangkan isipadu air banjir genang. Kelemahannya ialah perlahan dari segi mengeringkan banjir genang berbanding kaedah terusan,” katanya – K! ONLINE.


Ramai terharu pemuda berbangsa India bersihkan surau
Oleh HARRITH HISHAM

24 Disember 2021, 8:08 pm
PETALING JAYA – Tindakan sekumpulan pemuda berbangsa India dipercayai daripada Team Pemuda Selayang (TPS) membersihkan surau serta masjid akibat banjir di Pulau Indah, Klang mendapat pujian orang ramai.
Menerusi sebuah video yang dimuat naik oleh Rejean Kumar di laman sosial menunjukkan kumpulan pemuda itu membersihkan lantai di sebuah masjid.
Lebih membanggakan, tanpa ada rasa perbezaan kaum dan agama, kesemua sukarelawan dilihat bersungguh-sungguh membersihkan kawasan berkenaan.
Susulan perkongsian tersebut rata-rata membuatkan orang ramai terharu dengan inisiatif mereka.
“Baik hati dan mulia tidak kira bangsa, kekalkan macam ini,” kata Azzahra.
“Antara momen yang membanggakan, terima kasih saudara,” tulis Musliyadi.

“Hikmah di sebalik kejadian, nampak rakyat Malaysia bersatu hati,” ujar Malin. K!ONLINE.


Ayob Khan dilantik sebagai Pengarah JSJN
Oleh FITRI HAZIM

24 Disember 2021, 8:21 pm
PETALING JAYA – Ketua Polis Johor, Datuk Ayob Khan Mydin Pitchay dilantik menjadi Pengarah Jabatan Siasatan Jenayah Narkotik (JSJN) Bukit Aman berkuat kuasa 25 Januari depan.
Superintendan Komunikasi Korporat Urus Setia Ketua Polis Negara PDRM, Superintendan Ruslan Khalid mengumumkan pertukaran tiga pegawai kanan PDRM menerusi satu kenyataan hari ini.
Menyusuli pertukaran tersebut adalah Ketua Polis Kedah, Datuk Kamarul Zaman Mamat yang akan menggantikan beliau sebagai Ketua Polis Johor.
Pertukaran terakhir membabitkan Timbalan Pengarah (Integriti) Jabatan Integriti dan Pematuhan Standard Bukit Aman, Deputi Komisioner Polis (DCP) Wan Hassan Wan Ahmad yang akan memangku pangkat Asisten Komisioner (CP) sebagai Ketua Polis Kedah. – K! ONLINE.


Thailand rampas dadah bernilai hampir RM126 juta
Oleh KOSMO!

24 Disember 2021, 9:00 pm
BANGKOK –  Pejabat Kastam Pelabuhan Bangkok merampas lebih 193 kilogram amphetamina  yang disembunyikan di dalam beberapa buah beg tumbuk bagi  penghantaran ke Australia, lapor laman berita Wion News semalam.
Dadah tersebut disembunyikan di dalam 15 buah beg tumbuk.
Kesemua narkotik itu bernilai  kira-kira AS$30 juta (RM125.9 juta)  di Australia.
Beberapa pegawai ketika bercakap pada satu sidang akhbar berkata, pihak berkuasa kastam Thailand berasa curiga kerana beg latihan Muay Thai tidak mendapat permintaan yang banyak di Australia. Mereka kemudian memeriksa rapi penghantaran tersebut.
Namun,  pihak berkuasa berkenaan tidak memberikan butiran bila dadah itu dirampas.
“Penduduk Australia mengambil sekitar 11 tan dadah methamphetamine setiap tahun dan membelanjakan AS$11 bilion (RM46.1 bilion) untuk narkotik, justeru terdapat pasaran untuknya di negara ini.

“Kejayaan  memintas bekalan dadah di luar pesisir seperti Thailand adalah sesuatu yang hebat dan kami berterima kasih di atas kerjasama Bangkok,” kata Pemangku Superintendan Pasukan Pengawal Sempadan Australia, Joel Carruthers.
Pengeluaran methamphetamine di kawasan Segitiga Emas meningkat secara drastik sejak beberapa tahun lalu, demikian menurut Pejabat Hal Ehwal Narkotik dan Jenayah Pertubuhan Bangsa-Bangsa Bersatu. Lokasi tersebut terletak di kawasan sempadan antara  Thailand, Laos dan Myanmar.
Pihak berkuasa Thailand dan Australia masih menyiasat rampasan terbaru itu. – Agensi


KSN batal cuti semua KSU, KP agensi kerajaan
Oleh EDDY AQMAL MOHAMED HAMIDI

24 Disember 2021, 7:21 pm
PUTRAJAYA – Semua Ketua Setiausaha Kementerian dan Ketua Pengarah Jabatan dan agensi kerajaan diarahkan untuk membatalkan cuti masing-masing berkuat kuasa serta merta.
Ketua Setiausaha Negara, Tan Sri Mohd. Zuki Ali berkata, arahan itu dikeluarkan susulan pengumuman Perdana Menteri, Datuk Seri Ismail Sabri Yaakob yang mengarahkan anggota Kabinet dan semua menteri yang sedang bercuti di luar negara untuk pulang segera.
“Ini bagi membolehkan semua agensi kerajaan menggembleng tenaga dalam memastikan kesiapsiagaan seluruh jentera kerajaan untuk mengharungi keadaan semasa negara demi Keluarga Malaysia keseluruhannya,” katanya dalam kenyataan hari ini.
Terdahulu, Perdana Menteri mahu kesemua ahli Kabinet sentiasa bersama rakyat yang sedang menghadapi bencana banjir pada waktu ini.
“Saya telah mengarahkan semua menteri yang merancang percutian masing-masing untuk membatalkan percutian mereka dan mereka yang berada di luar negara yang boleh balik, balik segera.
“Ini adalah supaya kita boleh bersama rakyat yang sedang kesusahan ketika ini,” katanya.-K! ONLINE


China mula uji kaji ‘matahari buatan’
Oleh KOSMO!

24 Disember 2021, 7:00 pm
BEIJING – China melakukan eksperimen pelakuran nuklear bagi memajukan projek matahari buatannya, lapor laman berita Wion News kelmarin.
Institut Sains Fizikal  Hefei mula melakukan uji kaji sistem pemanasan Eksperimen Lanjut Pengalir Lampau Tokamak (EAST) itu pada bulan ini seperti yang dilaporkan agensi berita rasmi Xinhua.
Tujuan uji kaji tersebut dilakukan adalah untuk membina sebuah matahari buatan yang ‘lebih panas’ dan juga ‘tahan lebih lama’.
China membelanjakan sebanyak 6 bilion yuan (RM3.7 bilion) untuk membina peralatan berbentuk seperti donat dinamakan tokamak itu. Ia menggunakan suhu amat tinggi untuk memanaskan isotop hidrogen dan menukarnya menjadi plasma.
Proses pelakuran itu mengeluarkan tenaga yang besar.
Sekiranya tenaga yang dibebaskan itu boleh disimpan dan digunakan semula, sumber tenaga baharu itu hanya memerlukan sejumlah kecil bahan api dan tidak menghasilkan sisa radioaktif.

“Lima tahun akan datang, kami akan mula membina reaktor pelakuran kami. Proses pembinaan itu mengambil masa 10 tahun. Selepas reaktor itu siap, kami akan membina generator kuasa dan mula menghasilkan tenaga menjelang 2040,” kata Timbalan Pengarah Institut Fizik Plasma di Institut Sains Fizikal Hefei, Song Yuntao.
Proses pelakuran nuklear itu ditiru dalam sistem pemanasan EAST yang mula beroperasi pada 2006.
Proses itu memecahkan rekod pada Jun tahun ini apabila matahari buatan tersebut mencapai suhu 10 kali ganda lebih panas daripada Matahari sebenar. EAST mencapai suhu paling panas mencecah 160 juta darjah Celsius. – Agensi


Perodua cari wira banjir?
Oleh HARRITH HISHAM

24 Disember 2021, 7:13 pm
PETALING JAYA – Abang Viva atau nama sebenarnya Azwan Omar, 29, kini menjadi tumpuan di laman sosial apabila orang ramai mula memuat naik hantaran kepada Perodua sejak pagi tadi.
Ia berikutan kereta yang dipandu oleh Azwan adalah jenis Perodua Viva dan rata-rata orang ramai berpandangan Perodua patut memberikannya sebuah kereta baharu.
Bagaimanapun, belum sampai 24 jam, seorang pengguna di Twitter dikenali sebagai @UsharDaniele memuat naik satu ciapan meminta nombor telefon Azwan.
“Siapa boleh kongsi nombor Abang Viva dengan segera? pihak Perodua sedang cari dia,” ciapnya.
Dalam pada itu, Azwan yang kini sudah berada di Temerloh meneruskan misinya bagi membantu mangsa banjir di daerah tersebut.
Dalam pada itu perhatian di laman sosial Perodua mendapati tiada pengesahan sama ada betul pihak Perodua mencari Azwan.- K! ONLINE.


Kakak lemas ketika cuba selamatkan adik hanyut
Oleh YATIMIN ABDULLAH

24 Disember 2021, 7:08 pm
PASIR MAS – Niat murni seorang kakak untuk menyelamatkan adiknya yang lemas semasa mereka mandi-manda di Sungai Lanchang di sini bersama ahli keluarga mereka bertukar tragedi apabila dia pula yang dihanyutkan arus sungai.
Dalam kejadian pukul 11 pagi tadi itu, mayat mangsa, Siti Aliya Nasuha Mohd. Rosli, 13, ditemui lemas kira-kira pukul 2.30 petang selepas cuba menyelamatkan adiknya, Mohamad Akid Akmal,11.
Bapa mangsa, Mohd. Rosli Abdullah, 40, berkata, sebelum kejadian, dia dikejutkan dengan jeritan Mohamad Akid yang meminta pertolongan selepas dihanyutkan arus sungai.
Menurutnya, dia terus terjun ke dalam sungai dan sempat menarik Mohamad Akid sejauh satu meter selepas dihanyutkan air meskipun dia sendiri hampir lemas akibat kepenatan.
“Ketika itu, saya lihat ada lelaki yang telah tampil menghulurkan bantuan dengan terjun dan menarik Mohamad Akid ke tebing.
“Bagaimanapun, saya tidak tahu bila Siti Aliya Nasuha terjun ke dalam sungai untuk menyelamatkan adiknya disebabkan terkejut dengan kejadian itu,” katanya ketika ditemui pemberita di Unit Forensik Hospital Pasir Mas, di sini hari ini.

Mohd. Rosli memberitahu, kehilangan Siti Aliya hanya diketahui selepas dimaklumkan oleh penduduk kampung. – K! ONLINE.


Makcik gagah angkat batu sambil berleter
Oleh KOSMO!

24 Disember 2021, 6:30 pm
JAKARTA – Tiga wanita berpangkat ‘mak cik’ mendapat perhatian netizen di media sosial apabila mereka mengangkat batu-batu besar sambil berleter, lapor laman berita Suara.com hari ini.
Video itu dimuat naik ke akaun bernama @wulannuri1.
Kelihatan tiga wanita tersebut sedang mengangkat batu-batu besar sambil berleter ketika ditegur seorang lelaki yang merakam video tersebut.
Dua wanita masing-masing dilihat menolak kereta sorong penuh berisi batu, manakala seorang lagi wanita bertindak memikul batu pada bahunya menggunakan tangan.
‘’Kaum lelaki asyik melepak sahaja, tidak mampu melakukan pekerjaan sebegini,’’ kata wanita berbaju biru lalu beredar.
Netizen mula membanjiri ruangan komen.

‘’Katakanlah itu program senaman, bukannya sedang bekerja,’’ tulis seorang netizen.
‘’Dalam kes begini, bergosip lebih menyihatkan,’’ tulis netizen lain. – Agensi


Pentas dangdut roboh akibat ‘terlebih muatan’
Oleh KOSMO!

24 Disember 2021, 8:00 pm
JAKARTA – Sebuah video yang menunjukkan pentas dangdut roboh akibat terlebih tampungan menjadi tular di laman sosial indonesia baru-baru ini, lapor laman Suara.com semalam.
Video tersebut dimuat naik oleh seorang pemilik akaun TikTok bernama @numa_silvya.
Dalam video itu, pada mulanya sebuah konsert dangdut dilihat sedang berlangsung seperti biasa.
Seorang lelaki kemudiannya naik ke atas pentas untuk menari. Tidak lama kemudian, beberapa olelaki lain turut sama naik ke atas pentas dan menari.
Kemudian, beberapa orang lelaki lagi turut sama naik ke atas pentas itu sebelum pentas itu tidak lagi mampu menampung jumlah orang di atasnya lalu roboh di bahagian tengah.
Mereka yang berada di atas pentas itu kemudiannya lari menyelamatkan diri.

Netizen yang menonton video tersebut kemudiannya meninggalkan pelbagai komen.
“Lakonannya bagus, mereka semua buat tak tahu selepas pentas roboh,” komen seorang netizen.
“MC (pengacara majlis) sedang memantau dalam keadaan resah,” komen seorang netizen lain. – AGENSI


Banjir : 405 kes positif Covid-19
Oleh SITI A'ISYAH SUKAIMI

24 Disember 2021, 7:30 pm
PUTRAJAYA – Sebanyak 405 kes positif Covid-19 dalam kalangan mangsa banjir telah dilaporkan sehingga hari ini.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun tiada kes positif Covid-19 direkodkan di Pusat Perpindahan Sementara (PPS).
“Dalam masa sama, sebanyak 324 kes penyakit berjangkit telah dikesan dalam kalangan mangsa banjir.
“Ia melibatkan jangkitan saluran pernafasan akut (ARI) (148 kes), penyakit kulit (93 kes), acute gastroenteritis (AGE) (75 kes) dan konjunktivitis (lapan kes),” katanya dalam satu kenyataan akhbar di sini hari ini.
Tambah beliau, sebanyak 363 PPS masih beroperasi dengan tujuh negeri dilanda banjir iaitu Kelantan, Pahang, Selangor, Negeri Sembilan, Perak, Kuala Lumpur dan Melaka serta melibatkan jumlah keseluruhan mangsa terjejas banjir seramai 53,696 orang. -K! ONLINE


NASA lantik paderi untuk persiap manusia hadapi makhluk asing
Oleh KOSMO!

24 Disember 2021, 7:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) melantik seorang  paderi dan sebilangan pakar agama lain untuk membantu mempersiapkan manusia bagi pertemuan dengan makhluk asing, lapor akhbar Daily Star semalam.
Agensi itu melantik 24 ahli teologi yang merupakan sebahagian daripada rancangan untuk mengetahui bagaimana agama-agama yang berlainan di dunia memberi reaksi tentang makhluk asing.
Menurut kamus Collins, ahli teologi ialah seseorang yang mengkaji tentang Tuhan, agama dan kepercayaan agama.
Antaranya termasuk Dr. Andrew Davison yang merupakan ahli teologi dari  Universiti Cambridge.
Punca NASA mengupah pakar-pakar berkenaan adalah kerana terdapat kemajuan dalam usaha manusia untuk mencari kehidupan lain di alam semesta.
Pelbagai misi baharu dijangka   akan meningkatkan lagi pemahaman manusia tentang angkasa lepas termasuk Teleskop James Webb yang akan dilancarkan pada malam menjelang  Hari Krismas. – Agensi


Empat kluster baharu Covid-19 dilaporkan
Oleh SITI A'ISYAH SUKAIMI

24 Disember 2021, 7:32 pm
PUTRAJAYA – Empat lagi kluster baharu Covid-19 dikenal pasti hari ini dengan jumlah kluster aktif setakat ini sebanyak 229 kluster.
Ketua Pengarah kesihatan, Tan Sri Dr. Noor Hisham Abdullah berkata, kes harian mencatatkan sebanyak 3,528 kes termasuk 103 kes import, menjadikan jumlah kes positif Covid-19 sebanyak 2,735,241 kes.
“Daripada jumlah kes hari ini, 66 kes (1.9 peratus) adalah kategori tiga, empat dan lima serta 3,462 kes (98.1 peratus) kategori satu dan dua.
“Jumlah kes sembuh pula merekodkan sebanyak 4,489 kes dengan keseluruhan kes sembuh daripada Covid-19 sebanyak 2,657,074 kes,” katanya dalam satu kenyataan akhbar di sini hari ini. -K! ONLINE


‘Saya tak keluar, duduk dalam lori saja’ – Ernie Zakri
Oleh NUR EMIRA SAIZALI

24 Disember 2021, 6:30 pm
PETALING JAYA – “Suami larang tetapi saya nak sangat lihat situasi mangsa banjir.”
Demikian respons penyanyi Ernie Zakri selepas dihujani dengan nasihat serta larangan daripada peminat gara-gara berkongsi foto ketika turun padang ke lokasi bencana banjir walaupun sedang sarat hamil tujuh bulan beberapa hari lalu.
Tampil menjelaskan situasi sebenar, isteri kepada Syamel yang juga seorang penyanyi itu memberitahu, pada awalnya dia sudah dilarang oleh suami untuk terlibat namun tetap ingin mengikuti misi menghulurkan bantuan kepada mangsa banjir di beberapa buah lokasi terjejas di sekitar Shah Alam, Selangor.
“Banyak komen yang memberitahu saya tidak perlu pergi kerana mengandung. Terima kasih atas keprihatinan terhadap keselamatan saya. Saya pergi ke tempat yang sudah surut.
“Jujurnya suami tak beri saya pergi tetapi hati saya betul-betul nak sangat melihat situasi di sana. Saya pun tidak keluar kemana-mana dan hanya duduk dalam lori, itupun sudah cukup buat saya gembira,” jelasnya dalam satu hantaran InstaStory.
Tambah penyanyi lagu Boneka itu, niatnya berada di lokasi banjir kerana sifat prihatin dan ingin melihat situasi sebenar yang dilalui oleh golongan terjejas.

“Walaupun tidak banyak, sekurang-kurangnya saya dapat melihat sedikit keadaan di sana. Masing-masing ada cara tersendiri.
“Tidak kira cara macam mana bantu sekalipun, niat itu hanya Allah SWT sahaja yang perlu tahu,” katanya lagi.
Katanya lagi yang kini hamil bayi perempuan, dia akan lebih berhati-hati dalam setiap aktiviti yang dilakukan selepas ini.
“Insya-Allah saya akan berjaga-jaga selepas ini. Memang itu sekali sahaja saya pergi dan selebihnya serahkan kepada suami.
“Syukur Allah beri kekuatan hari itu untuk saya. Kisah ini bukan mengenai saya tetapi tentang banjir yang lebih penting.
“Tidak kisa apa sahaja cara kita, doakan yang baik-baik,” tuturnya.
Kosmo! pada 22 Disember lalu melaporkan Ernie atau nama sebenarnya Nur Ernie Shahirah Zakri, 28, yang turut ditemani Syamel berkongsi kegiatan menghulurkan bantuan kepada mangsa banjir di beberapa buah lokasi terjejas di sekitar Shah Alam, Selangor.
Perkongsian tersebut mengundang rasa risau dalam kalangan peminatnya kerana dia turut menyertai misi bantuan banjir walaupun sedang hamil anak sulung. – K! ONLINE


Penangguhan turut libatkan sekolah swasta – KPM
Oleh MOHD. HUSNI MOHD. NOOR

24 Disember 2021, 6:01 pm
PUTRAJAYA – Kementerian Pendidikan Malaysia (KPM) memaklumkan penangguhan sesi persekolahan penggal ketiga 2021/2022 terpakai bagi semua institusi pendidikan bawah KPM dan semua sekolah swasta yang melaksanakan kurikulum kebangsaan.
KPM menerusi kenyataan akhbar hari ini berkata, pengoperasian bagi sekolah antarabangsa dan sekolah ekspatriat pula adalah mengikut kalendar persekolahan masing-masing.
Menurutnya, bagi tadika yang berdaftar di bawah KPM, pengoperasian dibenarkan mulai 2 Januari 2022 bagi negeri Kumpulan A dan 3 Januari 2022 bagi negeri Kumpulan B.
“Institusi pendidikan di bawah KPM dalam kenyataan media ini adalah merujuk kepada sekolah, kolej vokasional, kolej matrikulasi dan institut pendidikan guru,” katanya.
Katanya, KPM juga menyarankan agar ketetapan itu turut terpakai di semua institusi pendidikan yang tidak berdaftar dengan KPM.
Jelasnya lagi, sehingga hari ini, terdapat 475 buah institusi pendidikan di seluruh negara yang dijadikan sebagai Pusat Pemindahan Sementara (PPS) atau ditenggelami air. – K! ONLINE.


Laluan LPT1, Karak-Temerloh masih tutup
Oleh HARRITH HISHAM

24 Disember 2021, 6:21 pm
PETALING JAYA – Laluan Karak ke Temerloh di Lebuh Raya Pantai Timur Fasa 1 bagi kedua-dua hala masih ditutup ekoran banjir.
Menurut kenyataan Lembaga Lebuhraya Malaysia (LLM) di laman Facebook, kawasan laluan yang telah dibuka semula di LPT1 adalah laluan Chenor ke Temerloh.
“Manakala, laluan Kl ke Karak sudah boleh dilalui sepenuhnnya, namun pengguna diminta berhati-hati di laluan kontra KM 77.1 hingga KM 74.8 Timur.
“Untuk ke Pekan Karak, orang ramai perlu membuat pusingan U sebelum Plaza Tol Karak,” katanya.
Sementara itu, LLM turut menasihati orang ramai supaya sentiasa berhati-hati dan patuhi arahan petugas dilokasi. – K! ONLINE.


Polis tahan pasangan kekasih simpan kepala singa
Oleh KOSMO!

24 Disember 2021, 6:00 pm
CAPE TOWN – Polis Afrika Selatan menjumpai satu kepala singa selepas menahan sepasang kekasih yang berkelakuan mencurigakan, lapor akhbar Daily Star semalam.
Penemuan mengerikan itu dibuat selepas polis dimaklumkan bahawa pasangan itu, Joseph Modime, 59 dan Emily Mashaba, 54, cuba mencari ahli sihir yang akan membayar mereka wang  £17,500 (RM98,419) untuk kepala yang dipenggal itu bagi menghasilkan ramuan sihir.
Akhbar The Sun melaporkan bahawa unit polis elit menggunakan orang tengah untuk mengatur pertemuan antara pasangan yang mencurigakan itu dan seorang pengamal perubatan tradisional.
Apabila pasangan itu tiba di sebuah garaj di Zeerust, Wilayah Barat Laut Afrika Selatan, mereka menyerahkan beg berisi kepala singa itu dan ditahan kerana melanggar Akta Kepelbagaian Biologi Pengurusan Alam Sekitar Kebangsaan 2004.
Jurucakap pihak berkuasa, Henry Mamothame berkata,  suspek dalam perjalanan dari Tembisa di Johannesburg untuk mencari pengamal perubatan tradisional.
“Mereka  dihalang oleh polis yang telah mengatur agar seorang pengamal perubatan tradisional berada di sebuah stesen minyak di mana kepala singa itu ditemui di dalam beg galas yang dibalut dengan beg sampah.

“Kedua-dua mereka telah ditahan dan akan dihadapkan ke mahkamah pada satu tarikh yang akan diberitahu kelak. Kami belum tahu bagaimana kepala singa itu boleh berada dalam simpanan mereka dan ia adalah sebahagian daripada siasatan pihak berkuasa,” katanya. – AGENSI


Pembahagian harta pusaka, anggota polis cedera dipukul abang
Oleh ROHANA MOHD. NAWI

24 Disember 2021, 5:44 pm
KOTA BHARU – Seorang anggota polis berpangkat koperal cedera pada bahagian kepala selepas dipukul abangnya yang dipercayai tidak berpuas hati dengan pembahagian harta pusaka arwah ibu mereka dalam kejadian di Kampung Kota di sini minggu lalu.
Kejadian kira-kira pukul 6.15 petang pada Rabu lalu itu menyebabkan kepala mangsa yang berusia 41 tahun dan bertugas di Ibu Pejabat Polis Kontinjen (IPK) Kuala Lumpur menerima sembilan jahitan akibat dipukul dengan sebatang kayu.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, kejadian berlaku semasa anggota polis itu dan kakaknya berada kawasan rumah arwah ibu mereka.
Menurutnya, bagaimanapun, empat lelaki yang dipercayai mempunyai pertalian persaudaraan dengan mereka dua beradik dipercayai telah memarahi mangsa.
“Salah seorang suspek yang juga abang mangsa telah memukul kepala anggota polis itu dengan sebatang kayu.
“Insiden itu menyebabkan kepala mangsa luka, namun dia masih sedar. Kakak mangsa terus menghubungi Balai Polis Pengkalan Chepa untuk melaporkan mengenai kejadian itu,” katanya. – K! ONLINE


Enam negeri berpotensi alami hujan berterusan
Oleh ZULKIFLI MANZOR

24 Disember 2021, 6:17 pm
KUALA LUMPUR – Enam negeri berpotensi mengalami hujan berterusan dalam tempoh terdekat iaitu di Sabah Timur dan Sarawak Barat pada 27 hingga 30 Disember ini, manakala di Johor, Pahang, Terengganu dan Kelantan pada 30 hingga 31 Disember 2021.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, jangkaan itu berdasarkan analisis model MET Malaysia Weather Research and Forecasting Model (MMD-WRF), European Centre for Medium-Range Weather Forecasts (ECMWF) dan Global Forecast System (GFS).
“Berdasarkan analisis itu MET Malaysia menjangkakan akan berlaku luruan monsun pada 27 hingga 31 Disember. Pada masa yang sama terdapat sistem cuaca tekanan rendah di Laut China Selatan,” katanya dalam satu kenyataan hari ini.
Muhammad Helmi berkata, angin kencang dan laut bergelora pula diramal berlaku di perairan Laut China Selatan termasuk kawasan perairan Pantai Timur Semenanjung pada 26 hingga 31 Disember ini.
Justeru, katanya, orang ramai yang merancang perjalanan ke kawasan terlibat dinasihatkan sentiasa berwaspada dan peka dengan maklumat terkini.
Kata beliau, MET Malaysia terus memantau keadaan cuaca 24 jam sehari, tujuh hari seminggu dan akan mengeluarkan Amaran Hujan Berterusan dan Amaran Ribut Petir bila keadaan memerlukan. – K! ONLINE


Bantulah penduduk Dengkil, mereka tak cukup bantuan
24 Disember 2021, 5:30 pm
PETALING JAYA – Usahawan sensasi, Datuk Seri Vida menyeru kepada orang ramai yang mahu menyalurkan sumbangan agar tidak tertumpu di sesebuah kawasan semata-mata.
Sebaliknya kata Vida atau nama sebenarnya Hasmiza Othman, 50, sebaliknya masyarakat perlu peka ketika ingin membantu kerana masih ramai mangsa yang tidak mendapat bantuan sewajarnya.
Keadaan itu berlaku kepada mangsa-mangsa banjir di kawasan di Dengkil, Selangor.
Dia yang berada di Kampung Chemperai, Dengkil bagi tujuan menyalurkan bantuan menyatakan, penduduk di situ tidak menerima bantuan mencukupi.
“Saya tak puas hatilah di kawasan diuar-uarkan contohnya di Hulu Langat dan sebagainya, banyak sangat bantuan. Di sini, mana? Mana?
“Kalau nak bagi bantuan, hantarlah ke sini di kampung ini. Kalau di sana sampai berlonggok-longgok, melimpah ruah. Di sini tak cukup. Tak cukup bantal, toto, dapur, tong gas dan air,” katanya menerusi sebuah video yang dimuat naik dalam Instagram.

Vida turun padang menyertai misi bantuan dengan pasukannya disertai dua orang anaknya iaitu Cik B dan Kacak.
Sedih melihat situasi yang berlaku terhadap mangsa di kampung tersebut, Vida menyeru orang ramai agar datang menghantar bantuan ke kawasan itu yang tidak mendapat liputan meluas.
“Saya seru kepada orang ramai, kalau nak beri bantuan, biarlah sampai betul kepada mangsa.
“Bukannya berlebihan, berlonggok makanan dan air minuman. Apa yang kalian hantar di sana, marilah hantar ke sini. Tolong! Kasihan tak ada orang tolong,” rayunya.
Hujan lebat yang melanda negara sejak minggu lalu menyebabkan beberapa buah negeri terjejas teruk akibat banjir yang melanda sehingga mengorbankan ramai nyawa.
Selain daerah Hulu Langat, beberapa kawasan di Dengkil turut dinaiki air tinggi sehingga menyebabkan rumah penduduk tenggelam selain banyak jalan terputus hubungan. – K! ONLINE


20 dron diaktifkan bantu mangsa banjir
Oleh EDDY AQMAL MOHAMED HAMIDI

24 Disember 2021, 5:25 pm
PUTRAJAYA – Sebanyak 20 unit dron telah diaktifkan bagi operasi bantuan pemulihan banjir termasuk kerja-kerja pemantauan dan penghantaran bekalan kritikal seperti ubat-ubatan, makanan dan ‘powerbank’ di beberapa kawasan di Selangor.
Kementerian Sains, Teknologi dan Inovasi (MOSTI) berkata, pengendalian dron berkenaan telah diuji di Perak pada Oktober lalu dan didapati mampu menjimatkan masa juga kos berbanding kaedah logistik seperti menggunakan bot serta mampu melakukan penghantaran ke lokasi mencabar dari segi geografi termasuk ruangan sempit.
“Dron pemantauan dan penghantaran khas ini telah digerakkan ke beberapa kawasan terjejas banjir di Selangor antaranya di Taman Sri Muda, Kampung Lombong dan Lanchong, Kampung Lanchang Jaya, Taman Alam Indah, dan Kampung Jalan Kebun.
“Usaha ini diterajui MOSTI menerusi Pasukan Petugas Kecemasan Perkhidmatan Dron Khas (PTK2Dron) yang diselaraskan oleh Technology Park Malaysia (TPM) dengan sokongan beberapa syarikat dron tempatan,” katanya dalam satu kenyataan hari ini.
Menurut kenyataan itu, pesawat udara tanpa pemandu (unmanned aerial vehicle, UAV) juga telah melakukan beberapa perjalanan ulang-alik dalam penghantaran barangan kritikal dengan muatan sehingga 10 kilogram (kg).
“Di Selangor, pasukan PTK2Dron bekerjasama rapat dengan pelbagai pihak untuk menggerakkan
bantuan segera di samping memudah cara proses antara pengendali dan penyedia perkhidmatan dron dengan pihak berkuasa berkaitan dan memastikan taraf keselamatan dan teknikal dicapai.

“Usaha pemantauan dan penghantaran bekalan kritikal ini dilaksanakan di Selangor buat masa ini tertakluk kepada keperluan dari semasa ke semasa. PTK2Dron juga bersedia untuk menghulurkan bantuan di lain-lain negeri yang terjejas akibat banjir mengikut kesesuaian, permintaan dan keperluan pihak berkuasa tempatan,” ujarnya.
Tambah kenyataan itu, PTK2Dron diperkukuhkan menerusi penyelarasan inisiatif Sandbox Teknologi dan Inovasi Nasional (NTIS) yang dilancarkan oleh MOSTI tahun lalu yang menyokong syarikatsyarikat dron mendapatkan sokongan teknikal, pengawal seliaan dan sokongan tapak pengujian.
“Penyelarasan berkenaan juga termasuk menyediakan mereka dengan kes penggunaan khas serta pengurusan bencana dan penghantaran bekalan kecemasan,” katanya.-K! ONLINE


Banjir : Meninggal dunia ketika buat kerja amal
Oleh SITI A'ISYAH SUKAIMI

24 Disember 2021, 6:05 pm
SEPANG – Seorang anggota Jabatan Amal Malaysia Negeri Johor yang terlibat dalam membantu misi pembersihan pasca banjir di Bukit Changgang, Labohan Dagang dan kawasan sekitar dekat sini dilaporkan meninggal dunia.
Ketua Pengarah Jabatan Amal Malaysia, Hanafi Zulkapli berkata, Allahyarham dikenali sebagai Ahmad Zaki Mahbar yang juga Komandan Amal Kawasan Mersing merangkap Ketua Kor Marin Jabatan Amal Malaysia dikejarkan ke Hospital Banting selepas pitam dan tidak sedarkan diri.
“Allahyarham hadir ke Selangor untuk membantu misi pembersihan pasca banjir di Bukit Changgang, Labohan Dagang dan kawasan sekitar yang terjejas.
“Jabatan Amal Malaysia merakamkan salam takziah buat keluarga Allahyarham di atas pemergiannya,” katanya menerusi hantaran Facebook Dewan Pemuda PAS Malaysia (DPPM) hari ini. – K! ONLINE


Menteri diarah batal percutian bantu mangsa banjir
Oleh ZULKIFLI MANZOR

24 Disember 2021, 5:38 pm
BENTONG – Menteri Kabinet yang sedang atau bercadang untuk bercuti diarah membatalkan percutian mereka dan pulang segera ke tanah air.
Perdana Menteri, Datuk Seri Ismail Sabri Yaakob menegaskan, menteri perlu membatalkan percutian mereka sehingga masalah banjir selesai sepenuhnya.
“Mereka (menteri) yang masih belum bercuti atau sebagainya, batalkan percutian masing-masing sehingga selesai semua masalah banjir ini.
“Menteri yang ada di luar negara yang boleh balik, balik segera supaya kita bersama-sama dengan rakyat yang sedang kesusahan ini,” katanya pada sidang akhbar selepas melawat mangsa banjir di pusat pemindahan sementara (PPS) Sekolah Kebangsaan Bukit Piatu di sini semalam.


‘Abang Viva’ menuju ke Pahang, digelar Wira banjir
Oleh HARRITH HISHAM

24 Disember 2021, 5:13 pm
PETALING JAYA – Sejak kejadian bencana banjir yang berlaku di seluruh negara pada Sabtu lalu, pelbagai kisah tular di media sosial menyentuh hati orang ramai.
Nama Azwan Omar, 29, atau lebih dikenali sebagai ‘Abang Viva’ menjadi perhatian di media sosial apabila sanggup datang dari Melaka ke Lembah Klang untuk menyelamatkan mangsa banjir.
Difahamkan, Azwan yang menaiki sebuah kereta jenis Perodua Viva sambil membawa sebuah bot miliknya hanya berbekalkan RM50 hingga digelar sebagai ‘Wira Banjir’.
Menurut perkongsian orang ramai di media sosial, mangsa banjir yang diselamatkan Azwan ialah pasangan warga emas termasuk suami yang lumpuh dan seorang ibu dengan bayi yang baru dilahirkan.
Terbaharu, menerusi sebuah hantaran yang dikongsi di laman sosial oleh Rahim Rahim berkata, nama Azwan juga disebut oleh khatib Masjid negara hari ini.
“Abang Viva sekarang menuju ke Pahang pula, hanya berbekalkan roti dan air untuk alas perut, namun tetap kental menyelamatkan mangsa banjir,” katanya. – K! ONLINE.


Banjir: Boleh buat penjadualan semula pinjaman MARA
Oleh EDDY AQMAL MOHAMED HAMIDI

24 Disember 2021, 4:54 pm
PUTRAJAYA – Majlis Amanah Rakyat (MARA) bersetuju untuk memberikan kelonggaran bagi melakukan penjadualan semula bayaran balik pinjaman pelajaran kepada mereka yang terkesan akibat bencana banjir.
Menteri Pembangunan Luar Bandar, Datuk Seri Mahdzir Khalid berkata, kelonggaran pembayaran juga diberikan kepada peminjam perniagaan termasuk pengecualian bayaran sewa premis perniagaan kepada para peniaga yang terjejas.
“Bagi mereka yang menjadi mangsa banjir dan terkesan dengan bencana itu, mereka boleh memohon kelonggaran tersebut dengan menghubungi Pejabat MARA Negeri atau Daerah berhampiran.
“Insentif ini merupakan tanda keprihatinan MARA terhadap kepayahan dan kerugian yang ditanggung oleh penerima kemudahan yang terjejas akibat bencana tersebut” katanya menerusi satu kenyataan hari ini.
Jelas beliau, pihak MARA tidak akan meneruskan sebarang tindakan penguatkuasaan ke atas peminjam kemudahan MARA yang terkesan manakala bagi penyewa premis perniagaan MARA pula, pertimbangan pengecualian bayaran sewa adalah berdasarkan kerosakan dan kerugian yang ditanggung oleh penyewa.
“Saya berharap insentif ini sedikit sebanyak akan dapat meringankan beban peminjam terutamanya usahawan dalam memulihkan kembali operasi dan aliran tunai syarikat.

“Kita juga amat bersimpati dengan musibah bencana banjir yang melanda kali ini dan berharap agar semua mangsa yang terkesan dapat bersabar dengan ujian yang terpaksa dihadapi ini,” ujar beliau.
Tambah beliau, mereka yang berkenaan boleh mendapatkan maklumat lanjut berkaitan insentif bencana banjir tersebut dengan melayari laman web https://www.mara.gov.my. – K! ONLINE


Wanita bersalin dalam banjir
Oleh HARRITH HISHAM

24 Disember 2021, 3:55 pm
PETALING JAYA – Tular sebuah video di media sosial memaparkan seorang wanita terpaksa melahirkan anaknya dalam banjir di sebuah rumah, semalam.
Perkongsian itu dimuat naik di laman sosial pengguna @tutynooamalina menunjukkan keadaan keluarganya yang cuba membantu, namun lokasi tidak dapat dikenal pasti.
Lebih menghibakan, dengan keadaan air pada paras leher, dapat didengari suara bayi menangis dan jeritan wanita meminta tolong.
Video berkenaan telah mendapat perhatian ramai kerana berasa simpati dengan situasi dihadapi oleh wanita tersebut.
“Bersalin di rumah dalam keadaan air banjir di paras yang membahayakan memang sesuatu yang sukar lebih-lebih lagi tanpa sebarang persediaan yang cukup,” kata Murni.
“Tak mampu menahan air mata, moga kalian semua sabar dan tabah dengan ujian Allah s.w.t.,” kata Norhayatie.

“Sedihnya, kuat bayi tu nangis, semoga selamat semuanya,” ujar Wawahida. – K! ONLINE


Ayie Floor88, isteri bakal timang anak sulung
24 Disember 2021, 4:04 pm
PETALING JAYA – Dua bulan mendirikan rumah tangga, vokalis kumpulan Floor88, Ayiel Elham bakal bergelar bapa selepas mengumumkan berita gembira apabila isterinya kini sedang hamil anak pertama mereka.
Menerusi Instagramnya, Ayie atau nama sebenarnya Nik Fadlee Elhamshah, 24, berkongsi berita gembira tersebut dengan memuat naik beberapa keping gambarnya dan isteri sambil memegang alat ujian kehamilan.
“Kejutan! Segala puji bagi Allah. Assalamualaikum, bismillahirrahmanirahim.
“Insya-Allah, AETA junior is coming. Terima kasih isteriku. Sayang awak sampai syurga,” tulisnya untuk isteri tercinta, Tasha Awie.
Pada masa sama, penyanyi itu turut memohon doa-doa indah daripada peminat atas berita baik tersebut.
Perkongsian Ayie dihujani komen positif daripada peminat dan rakan artis yang teruja dengan berita tersebut sekali gus mendoakan anak dalam kandungan sentiasa sihat.

Untuk rekod, dengan hanya sekali lafaz, Ayie selamat bergelar suami kepada Tasha dalam sebuah majlis akad nikah yang berlangsung sekitar pukul 10 pagi pada 21 Oktober lalu.
Pasangan itu dinikahkan sendiri oleh bapa pengantin perempuan, Ahmad Nawawi Mad Nasir.
Majlis serba ringkas yang diadakan di Masjid Ukay Perdana, Ampang tersebut dijalankan dalam suasana mengikut prosedur operasi standard (SOP) Covid-19 dan dihadiri oleh kaum keluarga terdekat pengantin sahaja.
Pasangan itu terdahulu mengikat tali pertunangan di Lanai Anggun, Eco Sky, ibu kota pada Januari lalu. – K! ONLINE


Ramai sukarelawan diperlukan – Nabila Razali
Oleh NUR EMIRA SAIZALI

24 Disember 2021, 4:45 pm
PETALING JAYA – Mengakui hatinya terkesan dengan situasi banjir yang melanda beberapa negeri baru-baru ini, penyanyi dan pelakon Nabila Razali mengambil inisiatif tampil membersihkan rumah mangsa terjejas di sekitar Sungai Lui, Hulu Langat semalam.
Merumuskan banyak lagi barang keperluan diperlukan, pemilik nama penuh Nur Nabila Mohd. Razali, 29, itu memberitahu pasukan sukarelawan sangat diperlukan di kawasan bencana ketika ini bagi membantu dalam proses pembersihan.
“Hasil pemerhatian saya di Hulu Langat ialah bantuan pakaian dan air mineral sudah banyak tetapi tenaga daripada pasukan sukarelawan sangat diperlukan ketika ini.
“Semua itu bagi membantu pak cik dan mak cik di sana untuk membantu mengemas rumah mereka. Maklumlah mereka sudah berusia dan tidak larat untuk membasuh rumah sendiri,” katanya.
Tambah pelantun Pematah Hati itu, dia juga sangat memandang tinggi usaha para sukarelawan yang hadir ke setiap lokasi bencana.
PENYANYI ini menyeru lebih ramai turun padang menjadi sukarelawan membantu mangsa banjir terutama untuk golongan tua.
“Tidak kisahlah di mana anda hendak lakukan misi sukarelawan, yang penting bantu mengikut kemampuan. Ini masa mereka, waktu kita nanti insya-Allah ada orang lain pula yang bantu.

“Terakhir sekali, kepada semua sukarelawan yang membantu mangsa banjir kali ini, anda memang kacak!” ujarnya lagi.
Selain Nabila, turut kelihatan beberapa selebriti tanah air lain yang turut bersama-sama memerah keringat membantu golongan terjejas seperti Wany Hasrita dan Ara Johari.
Untuk rekod, pada 18 Disember lalu, negara dikejutkan dengan bencana banjir yang melanda di beberapa buah negeri dan antara paling terjejas ialah Selangor, Pahang dan Melaka.
Sehingga kini,Sebanyak 35 maut dan lapan lagi dikhuatiri hilang dalam insiden banjir yang melanda tiga negeri sejak Jumaat lalu. – K! ONLINE


Sampah banjir Shah Alam selesai dua minggu
Oleh MOHD YUNUS YAKKUB

24 Disember 2021, 4:37 pm
SHAH ALAM – Proses pembersihan ‘sampah’ banjir di 27 buah lokaliti banjir di daerah ini akan diselesaikan selewat-lewatnya dalam tempoh dua minggu.
Datuk Bandar Shah Alam, Datuk Zamani Ahmad Mansor berkata, lokasi kritikal atau tumpuan utama adalah Padang Jawa dan Taman Sri Muda.
Katanya, beliau telah hadir di Taman Sri Muda sendiri semalam dan meminta penduduk meletakkan peralatan atau perabot yang rosak di luar rumah namun tidak mengganggu laluan jentera atau lori bagi mengangkut sampah tersebut.
“Setakat semalam, sebanyak 824 metrik tan telah dikutip dan diletakkan di empat transit pembuangan sampah.
“Bantuan pembersihan dan pengutipan sampah itu turut mendapat bantuan daripada kontraktor pembersihan dari Kuala Lumpur, Kedah dan Kelantan selain KDEB Waste Management Sdn. Bhd.,” katanya ketika ditemui pemberita di Bilik Gerakan Majlis Bandaraya Shah Alam (MBSA), hari ini.
Empat transit sampah disediakan MBSA adalah di Seksyen 21 dengan keluasan kira-kira empat hektar, Seksyen 25 (1 hektar), Seksyen 31 (0.8 hektar), Seksyen 34 (0.4hektar).

Bagaimanapun, pusat transit di Seksyen 31 sudah pun ditutup kerana tapak berkenaan yang merupakan pusat pengumpulan sampah domestik boleh menyebabkan kesesakan di laluan utama.
Sementara kapasiti di Seksyen 21 pula sudah pun mencapai 95 peratus.
Mengulas lanjut, Zamani berkata, pihaknya turut mendapat bantuan pertubuhan bukan kerajaan dan persendirian sejumlah 200 kesemuanya.
“Bagi kereta-kereta tersadai, kita hanya mengalihkan ke bahagian tepi jalan atau setempat di lokaliti sama bagi memudahkan operasi perjalanan jentera pembersihan sampah.
“Sekarang ini (ramai) takut kereta dibawa lari dan saya ingin menegaskan kita (MBSA) tidak akan membawa keluar daripada kawasan tersebut,” jelasnya.
Ketika ditanya persediaan gelombang kedua, beliau menegaskan pemantauan dilakukan dari ramalan cuaca, lembangan sungai di Shah Alam dengan bantuan Jabatan Pengairan dan Saliran (JPS).
“Penggunaan drone juga digunakan dan sekiranya ada kenaikan (air), pasukan kita akan pergi stesen yang telah ditetapkan bagi tindakan awal,” katanya. -K!ONLINE


Rakyat Amerika Syarikat degil
Oleh KOSMO!

24 Disember 2021, 4:40 pm
WASHINGTON – Berjuta-juta warga Amerika Syarikat (AS) melakukan perjalanan beberapa hari menjelang Krismas walaupun jangkitan Covid-19 akibat varian Omicron kini mengatasi varian Delta dengan hospital-hospital tiada lagi ruang untuk menampung pesakit.
Sebilangan mereka berdepan masalah semalam selepas syarikat penerbangan utama, United Airlines menyatakan bahawa pihaknya telah membatalkan kira-kira 120 penerbangan pada petang menjelang Hari Krismas ketika AS mencatat lonjakan kes Omicron.
“Berdasarkan situasi semasa, kami kesal kerana terpaksa membatalkan sejumlah penerbangan. Kami juga telah memaklumkan perkara itu lebih awal kepada pelanggan kami,” kata pejabat perhubungan awam United Airlines dalam satu kenyataan kelmarin.
Sementara itu, kekurangan kit ujian kendiri memburukkan lagi situasi di AS dengan temu janji untuk ujian saringan di farmasi di bandar-bandar utama habis ditempah, manakala hospital-hospital kerajaan pula sudah penuh.
Presiden Joe Biden berjanji pada minggu ini untuk mendirikan lebih banyak tempat ujian saringan dan mengagihkan lebih 500 juta kit ujian kendiri bermula Januari 2022.
Sementara itu, di sebuah lokasi ujian saringan yang baru dibuka di Travers Park, orang ramai dilihat beratur panjang sambil memakai pakaian tebal untuk melindungi diri daripada cuaca sejuk.

“Saya merancang untuk menemui keluarga saya tetapi saya tetapi saya mungkin positif Covid-19,” kata penduduk setempat, Maria Felix ketika menunggu keputusan ujian saringannya.
Persatuan Automobil Amerika menganggarkan seramai 109 juta orang akan melakukan perjalan dengan menggunakan jalan raya, menaiki pesawat atau pengangkutan lain melibatkan perjalanan sejauh 80 kilometer atau lebih jauh antara 23 Disember hingga 2 Januari depan – AFP


Tak sempat seludup 2,310 helai kain batik ke Thailand
Oleh YATIMIN ABDULLAH

24 Disember 2021, 4:07 pm
RANTAU PANJANG – Dua lelaki berjaya meloloskan diri selepas kereta dinaiki mereka yang sarat dengan 2,310 helai kain batik untuk diseludup ke negara jiran merempuh dua buah kereta yang dipakir di tepi jalan Kampung Gaung di sini semalam.
Kejadian pada pukul 6.30 petang itu berlaku selepas anggota Pasukan Gerakan Am (PGA) melihat sebuah kereta jenis Proton Wira yang dinaiki kedua-dua suspek dipandu dalam keadaan mencurigakan.
Pegawai Pemerintah Batalion 7 PGA, Superintendan Azhari Nusi berkata, anggota PGA terus mengekori kereta itu sebelum disedari oleh suspek yang kemudian bertindak memecut laju kereta yang dinaiki mereka.
“Kita telah mengejar kereta tersebut sejauh lima kilometer dari Banggol Chicha di sini sehingga Kampung Gaung dekat jalan Rantau Panjang-Pasir Mas.
“Semasa mengejar, kereta suspek telah merempuh dua buah kereta Perodua Kancil dan Toyota Vios yang diletakkan di tepi jalan tersebut,” katanya dalam satu kenyataan di sini hari ini.
Menurut Azhari, selepas terlibat kemalangan itu, kedua-dua suspek terus meninggalkan kereta sebelum melarikan diri ke kampung yang berhampiran.

“Anggota PGA telah berusaha menjejak kedua-dua suspek, namun gagal dijumpai. Pemeriksaan ke atas kereta itu telah menjumpai satu kad pengenalan milik warga tempatan selain beberapa guni putih yang mengandungi kain batik yang disyaki untuk diseludup ke negara jiran,” katanya.
Tambah Azhari, kesemua barangan rampasan dan kereta dibawa ke Kompeni Taktikal PGA, Jeram Perdah di sini dan kes disiasat mengikut Seksyen 135 (1)(d) Akta Kastam 1967. – K! ONLINE


MBI hantar petugas, jentera bantu pembersihan di Bentong
Oleh ZAKI SALLEH

24 Disember 2021, 4:57 pm
IPOH – Sepasukan 24 kakitangan Majlis Bandaraya Ipoh (MBI) telah ditugaskan mengikut penggiliran bagi membantu pihak Majlis Perbandaran Bentong dalam operasi pasca banjir di Bentong, Pahang.
Datuk Bandar Ipoh, Datuk Rumaizi Baharin berkata, pasukan tersebut bersama jentera dihantar bagi melakukan operasi pembersihan terutamanya di pekan Bentong selepas air banjir surut.
“Pasukan khas misi bantuan banjir MBI disertai 24 petugas telah digerakkan ke Bentong, selama tiga hari bagi menggantikan anggota MBI yang telah balik dari misi terdahulu.
“Pasukan ini akan menjalankan kerja-kerja pembersihan lumpur dan longkang. Ia adalah sebahagian daripada komitmen MBI dalam membantu negeri-negeri yang terjejas akibat banjir sebagaimana saranan Menteri Besar Perak,” ujar beliau dalam satu kenyataan di sini.
Misi bantuan tanpa sempadan itu turut melibatkan aset-aset MBI seperti lori, lori pengangkut sampah dan jengkaut bagi melaksanakan tugas pembersihan dengan lebih berkesan.
Selain Pahang, MBI turut menghantar seramai 23 kakitangan dan anggota penguat kuasa bagi membantu Majlis Perbandaran Kuala Langat. – K! ONLINE


2 minggu kaji RUU Antilompat Parti
Oleh AMREE AHMAD

24 Disember 2021, 5:06 pm
PUTRAJAYA – Semua pemimpin parti politik diberi masa selama dua minggu untuk meneliti kembali segala cadangan sebelum Rang Undang-Undang (RUU) Antilompat Parti dibentangkan.
Perkara itu antara saranan disuarakan Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar menerusi satu kenyataan hari ini.
“Mereka kini ada tempoh waktu 14 hari untuk menilai semula segala usul, pindaan atau maklum balas sebelum draf RUU itu dibawa kepada peringkat yang seterusnya pula,” katanya.
Semalam, beliau sekali lagi mengadakan pertemuan dengan ramai pemimpin siasah dan membentangkan dapatan mengenai kajian serta bancian inisiatif antilompat parti tersebut.
RUU itu pernah dibangkitkan oleh pelbagai pihak termasuk bekas menteri, Datuk Seri Azalina Othman dan Datuk Seri Mohamad Nazri Aziz bagi mengekang gejala ‘beli’ wakil rakyat yang turut disokong Yang Dipertua Dewan Negara, Tan Sri Dr. Rais Yatim yang menyifatkan usaha itu dapat membendung ‘budaya katak’ serta mengkhianati mandat parti dan rakyat.
Mengulas lebih lanjut, Wan Junaidi berkata, inisiatif khas itu menyaksikan wakil pembangkang buat julung kali sanggup duduk bersama untuk berbincang bagi capai matlamat yang sama.

“Fasa berikutnya selepas ini ialah kami akan bekerjasama dengan pihak Jabatan Peguam Negara bagi merumuskan RUU itu sebelum dapat dibentangkan di Parlimen pula,” tegasnya.
Tidak ketinggalan dibincangkan semalam ialah mengadakan usul bagi mengehadkan tempoh perkhidmatan jawatan Perdana Menteri yang hanya disandang tidak lebih daripada 10 tahun.
Beliau berharap perkembangan RUU tersebut akan memulihkan kembali keyakinan rakyat kepada sistem urus tadbir negara meskipun proses pelaksanaannya mengambil sedikit masa.
Langkah telus kerajaan mewujudkan undang-undang baharu itu jelas berada di landasan tepat dengan semua parti politik mengenepikan perbezaan demi menjayakannya.
Segala inisiatif dirangka pihaknya kata Wan Junaidi antara sebahagian Agenda Transformasi Kerajaan yang turut melibatkan antaranya Undi18 dan pendaftaran pemilih secara automatik.
“Usaha ini juga meliputi pindaan Akta Kuasa dan Keistimewaan Parlimen 1952 kepada Kod Etika Anggota Parlimen sejajar penambahbaikan institusi Parlimen Malaysia,” jelas beliau. – K! ONLINE